"ETA herritik sortu zen eta orain herrian urtuko da" esanez amaitu du ETAk audio bidez iragarri duen bere desegitea, Suitzako Geneva hirian, nazioarteko hainbat eragileren aurrean. Ia 60 urteko ibilbideari amaiera eman dio euskal erakunde armatuak, bere "egitura guztiak" desegin dituela jakinarazi dute bi kidek adierazpen historikoan. Euskal Herrian, ostiralean Kanboko Arnaga Jauregian egingo den ekitaldian, ETAren amaiera ofizialki ziurtatuko dute euskal ordezkaritza politiko zabal baten parte hartzearekin.\nAndoni Ortuzarrek ETAri: "Zerbaitetarako merezi izan al du?"\nNazioarteko eragileek "Arnagako Adierazpena" irakurri dute\nJean-René Etxegarai, Euskal Elkargoko lehendakaria: "Biktimen sufrimenduaren aitortzaz eta presoen egoeraz aritu behar dugu"\nBrian Currin: "Gaur ospakizun eguna da denentzat"\nAlderdietako kideek Kanbon egindako argazkia\n330 kazetarik eman dute jarraipena bertatik egiteko izena\nKanboko jardunaldien programa\nBiktimak, presoak eta memoria inklusiboa izango dira Kanboko ekitaldiaren ardatzak\nNafarroako Gobernua "autokritika falta" ikusi du azken adierazpenean\nIñigo Urkullu: "Egun garrantzitsua da. ETA urtu baita. Gure lehenengo oroitzapena biktima guztientzako"\nArnaldo Otegi: "Batzuetan ez dugu asmatu, baina borondatea bazegoen eta egin dugu"\nErreakzioak | EAJk dio komunikatuak "disoluzio alde bakarreko, efektibo eta behin betikoa" adierazten duela\nHenry Dunant zentroan ordezkari politiko eta diplomatiko ugari bildu da\nETAren desmobilizazioa berrestea Genevan, osorik bideo eta argazkitan\nAUDIOA | Marixol Iparragirre eta Josu Urrutikoetxea komunikatua irakurtzen\n15:26 · 2018-05-04\nKofi Annan: "Gaurkoa Europa osoan ospatu beharreko egun historikoa da"\nNazio Batuen Erakundeko presidente ohi eta Nobel Saridun Kofi Annanek Kanboko adierazpena babestu du Twitter bidez. Ondorengoa adierazi du, presoak Euskal Herriratzeko banderola eta Herrialde Katalanetako bandera dituen argazki batekin lagunduta: "Armen indarraren bitartez bakarrik nekez konpontzen dira gatazkak. ETAren disoluzioak erakusten du elkarrizketa politikoa bakea eraikitzeko gakoa dela. Nahiz eta oraindik asko dagoen egiteko berradiskidetzearen bidean, gauakoa egun historikoa da Europa osoan ospatu beharko litzatekeena".\n— Kofi Annan (@KofiAnnan) May 4, 2018\n14:41 · 2018-05-04\nAndeka Larrea eta Eukene Arana (Podemos Euskadi): "Gaur euskal gizartearen eguna da"\n"Gaur euskal gizartearen eguna da. Gorrotoarekin ezin da politika egin. Espainiako gobernuari eskatzen diogu pauso irmoak emateko presoen gaian eta dispertsioa amaitzeko".\n14:38 · 2018-05-04\nArkaitz Rodriguez (Sortu): "Orain dispertsioak amaitu behar du".\nSortuko buruzagiaren partehartzea presoen eskubideei begira jarri da eta sakabanaketaren amaiera eskatu du: "ETA amaitu da, orain dispertsioak amaitu behar du".\n14:32 · 2018-05-04\nAnita Lopepe eta Arnaldo Otegi (EH Bildu): "Nazioarteko adierazpenean argi geratu da gatazka politiko bat dagoela konpontzeko"\n"Gaurko eguna posible egin dutenei milesker. Biktima guztiak oroitu eta aitortu nahi ditugu. Erabaki historiko honek aukera berriak zabalduko ditu".\n"Presoen, erbesteratuen gaia konpondu eta biktimen erreparazioa egin behar da. Erakunde eta gizarte zibilaren elkarlana beharrezkoa da. Azpimarratu nahi dugu gatazka politikoa ez zela IK edo ETAren sorrerarekin abiatu, lehendik dator eta jarraitzen du".\n"Aieten ETAri eta estatuei eskaera batzuk egin zitzaizkien. ETAk dena bete du; estatuek ez diete eskaerei erantzun".\n"Gaur nazioarteko adierazpenean argi geratu da gatazka politiko bat dagoela konpontzeko".\n"Bake eta posizio demokratikoetatik askatasuna defendatuko dugu".\n14:10 · 2018-05-04\nOrtuzar (EAJ): "Sinesgarritasuna ematen diogu. EAJ erabat desados egon da ETAren modu eta helburuekin hasieratik.\nGaldera bat egin nahi diogu ETAri: zerbaitetarako merezi izan al du?" pic.twitter.com/ojh2geYBRk\n— Lander Arbelaitz (@larbelaitz) 2018(e)ko maiatzaren 4(a)\n13:49 · 2018-05-04\n"ETAk gure deiari bere ekinbide armatuaren amaiera behin betikoa jakinaraziz erantzun zion. Ordutik ETA bere hitzari lotu zaio eta ez da biolentzia gehiagorik egon. Iaz haratago joan eta armagabetze osoa burutu zuen. Guk pausu historiko hauek errekonozitzen ditugu bai eta ongi etorri sendoa eman".\n"Atzo ETAk erakunde politiko armatu izateari utzi diola adierazi zuen. Hau Europa osorako une esanguratsua da kontinenteko azken indar armatuaren amaiera esan nahi baitu".\n"Gai garrantzitsu batzuk oraindik konpondu gabe diraute, hala nola preso direnen edo ihesean diren pertsonen auzia".\n"Nagusiki egiteke gelditzen dena berradiskidetze prozesua da" (...) " ETAk eragindako mina aitortuz eta etorkizunari begira egin beharreko berradiskidetze lana babestuz berriki egindako adierazpenari ongi etorria ematen diogu. Alde guztiek daukate oraindik lan handia egiteko".\n"Bakea ez da zero gehieketa joko bat, baizik eta onarpen politiko kontu bat, non bi aldeek beraien helburuak modu baketsuan bide politiko eta demokratikoen bidez erdiestea adosten duten".\nHemen irakur daiteke osorik.\n13:37 · 2018-05-04\nCuauhtémoc Cárdenas, Mexiko hiiriko alkate ohia: "Euskal Herriak borrokatu dituen helburuak bizirik daude"\nMexiko hirikio alkatea izan zen 1997-1999 epean, Iraultza Demokratikoaren Alderdiaren (PDR) sortzailea eta Internazional Sozialistaren Ohorezko Presidentea.\n"Euskal Herriak borrokatu dituen helburuak bizirik daude, honek ez du aldatzen herri honen borondate burujabea bilatzen jarraitzea" (...) "Aldaketa oso garrantzitsua ikusten ari gara helburu horiek lortzeko moduetan".\n"ETAn parte hartzen aritu den jendea integratzen ari dira erakunde berrietan edo bilatzen ari dira parte hartze indibidual bat, beste modu batzuetara, Euskal Herriaren batasuna lortu ahal izateko. Zorionak erabakia hartu dutenei. Bukatu da borroka armatuaren aroa".\n13:32 · 2018-05-04\nBertie Ahern, Irlandako lehen ministro ohia: "ETA ere zoriondu nahi dut bere adierazpenagatik, biktimen onarpena egiteagatik".\n"Ohorea da hona etortzea. Aieten egon ginen. Pozgarria da. 2011tik lortu duzuenagatik zorionak, ETA ere zoriondu nahi dut bere adierazpenagatik, leku honetara heltzeagatik, barkamena eskatu eta biktimen onarpena egiteagatik".\n"Espainiako gobernuak pausoak emango dituela espero dut" Bertie Ahern: "Espero que el Gobierno Español dará algún paso para consolidar esta paz en el Pais Vasco".\n"Euskal Herriko jendeari ongizatea opa diot, belaundaldi honek hartutako erabakiak ausartak izan direla ikusiko dute".\n13:26 · 2018-05-04\nMichel Camdessus, NDFko zuzendari orokor ohia: "Mesfidantzatik atera behar da bakea eraikitzeko"\nNazioarteko Diru Funtsaren zuzendari ohiak dei egin die guztiei mesfidantzak uxatzera.\n"Herri honetako biztanleak zoriontasunaren bidean sartu behar ditugu; gaurtik aurrera jendeak, denek, onartu behar lukete mesfidatzatik atera behar dela bakea eraikitzeko".\nLehenago, ekitaldiaren hasieran, izandako biktima guztien aldeko minutu bateko isilunea eskatu du eta hala egin da.\n13:16 · 2018-05-04\nGerry Adams: " Boby Sandsek zioen gisan, gure mendekua gure haurren irribarrea izango da"\n"Eskerrik asko, oso pozik nago Euskal Herrian. Une hau historikoa da Ehrentzat. ETAren erabakiari ongi etorri eman nahi diot. Nazioarteko eragileei eskerrak".\n"Palestina, Siria, Yemen, Hego Sudan... beste leku askotako gerrak ikusita, Euskal Herriko bake prozesuaren hasiera pozik jaso dugu. Sinn Fein beti egongo da laguntzeko".\nAdamsek euskal presoak hurbiltzeko, errukia eta konpromisoa eskatu ditu: "Biktimen ikuspuntuak entzun behar dira, biktima guztienak".\n"Bihar Bobby Sands kartzelan hil zen egunaren urteurrena da. Gure mendekua gure haurren irribarrea izango dela zioen. Hala izan bedi".\n13:07 · 2018-05-04\n"Arnagan gaude EHren historiako une garrantzitsu bat elkarrekin bizitzeko. Batzuk Aieten edo hemen bake prozesuan parte hartu dute. Aieteko nazioarteko konferentzian, nazioarteko hainbat pertsonak adierazi zuten 5 puntutan EH bake prozesuan sar zedin".\n"Gizarte zibilaren ekintzak izan dira, 2016ko abenduan Luhuson egindakoak batez ere, eragileak mugitu zituena. Bake artisauen urraspidea sostengatu zuen Euskal Lurralde Elkargoak"\n"Gaur hemen etapa berri bat zabaltzen da, gure konpromisoa ez da bertan geratu behar. Gaur egun gatazkaren ondorioekin jardun behar dugu: biktimen sufrimenduaren aitortza eta presoen egoera".\n12:54 · 2018-05-04\nHemen Brian Currin bitartekariak bere hitzaldian esandakoetako batzuk:\n"Bake prozesu hau bakarra da ("unique"). Atzo Genevan gertatu zena esanguratsua da. Jende askok galdetu zuen zergatik atzo eta zergatik Genevan?"\n"Ospakizun eguna dugu, hausnarketa eskatzen du. EHn, bai Ipar eta Hego EHn, pentsatu nahi dugu ospakizun eguna dela. Batzuetzat ETA askapen mugimendua izan da, beste batzuentzat ETA erakunde terrorista. Denentzat gaur ospakizun eguna da".\n"Euskal Herriko kasua oso berezia da munduan, behetik gora sortu da bake prozesua eta nahiz eta Espainiako Gobernuak ez negoziatu nahi izan, herritarrek mugitu dute, herritarrek bakea nahi zutelako".\n"Hainbat jende gaur ez hemen egotea tristea da, eta atzo Genevan ere ez zeuden".\nOraindik gauzak daude egiteko: Biktimekin, berradiskidetasuanrekin... beste behin gizarte zibilak hartu behar du parte, baita erakundeek ere. Hor egoten jarraitu behar dute zubiak eraikitzeko. Beste behin behetik gora egin beharko da.\n"Euskal Herriak munduari erakusteko asko duela ikusi dut. (...) ETAk zioen herritik sortu zela eta herrian urtuko zela. Prozesu demokratikoan herriak parte hartu behar du beraz. (...) Estatu independente baterako jardunak aurrera jarraituko du, baina indarkeriarik gabe".\n"Berradiskidetzea lan bat da, oraindik preso asko dago. Biktimen alorrean ere lan egin behar da. ETAren desegiteak aukera ematen die gobernuei, gizarteari eta alderdiei ondorio horiei era eraikitzailean eusteko".\n12:39 · 2018-05-04\nHasi da Nazioarteko Topaketen ekitaldia\nBake Bideako Anaiz Funosasek hartu du hitza. Eskerrak eman dizkie denei etortzeagatik eta Kanboko Udalari ekimena antolatzen laguntzeagatik. Hitzartze ugari aurreikusten dira.\n12:36 · 2018-05-04\nJonathan Powell bitartekariak elkarrizketari atea irekitzeko eskatu dio Madrili\nThe Guardian egunkarian Kanboko ekitaldia zabaltzeko baliatu duen artikuluan, Jonathan Powellek Espainiako gobernuari elkarrizketaren atea irekitzeko adierazi dio.\n"Gatazkaren bihotzean arazo politiko bat badago, elkarrizketa eskatzen duen irtenbide politikoa behar du" pic.twitter.com/RBzBHxZzAy\n12:32 · 2018-05-04\n12:28 · 2018-05-04\nNazioarteko eragileei ongietorria eman zaien unea\nBanan bana datoz nazioarteko eragileak. Lehen harrera Anaiz Funosas eta Agus Hernanek egiten diete.\nOndoren Brian Currin eta Jean René Etchegarayk.\nArgazkian Bertie Ahern Irlandako lehen ministro ohia. Berak irakurri zuen Aieteko Adierazpena.#BakeaEuskalHerrian pic.twitter.com/kAUgXlNWd9\n11:01 · 2018-05-04\nZein da Kanboko gonbidatuen zerrenda?\nNazioarteko pertsonalitateak iritsi dira. Harrera egin diete Anaiz Funosas (Bake Bidea), Agus Hernan (Foro Soziala), Brian Currin (HNT), Alberto Spectorovsky (HNT), Jean René Etchegaray (Euskal Elkargoko Lehendakaria eta Baionako Auzapeza) eta Topaketaren Babes Taldeak. pic.twitter.com/bAs63VgR2K\n10:55 · 2018-05-04\nNazioarteko pertsonalitateak iritsi dira Kanbora\n10:08 · 2018-05-04\nGerry Adamsen agurra Twitterren\nGaeliko irlandarrez eta ingelesez idatzi du: Egunon Euskaditik. Bakera bidea.\n— Gerry Adams (@GerryAdamsSF) 2018(e)ko maiatzaren 4(a)\n09:59 · 2018-05-04\nArnaldo Otegi: "Sufrimendu handiak izan dira eta horiek guztiak saihestu behar ziren"\n"Sufrimendua alde guztietan eragin duen gatazka izan da herri honetan" eta horren harira orain hausnarketa egin behar dela esan du EH Bilduko koordinatzaile nagusi Arnaldo Otegik. "Hori da egin beharrekoa, gu egiten ari gara eta hausnarketa hau egitea besterik ez dagokit: sufrimendu handiak izan dira eta horiek guztiak saihestu behar ziren". Etorkizunean "denari buruz hitz egiteko denbora" izango dela azpimarratu du eta "batzuek eguna urardotu nahi badute ere, gaurkoan ETAk bere desegitea egiaztatuko" duela. Hemen entzun daiteke elkarrizketa osoa. Gaur goizean Radio Euskadiko Boulevard saioan egin ditu adierazpen hauek Otegik.\n09:50 · 2018-05-04\nAntolatzaileek jakinarazi digutenez, 330 kazetarik eman dute izena Arnaga Jauregiko ekitaldia jarraitzeko.\nIkusmina handia sortu du gaurko ekitaldiak. Mundu osoko 330 kazetarik eman dute izena. Pixkana iristen eta leku hartzen doaz.\nAntolaketa oso txukuna, lan egiteko oso ongi prestatu dute.\nLehen argazkian mikroarekin Italiako RAI telebistako kazetaria. pic.twitter.com/eiZ0f2mr8k\n09:48 · 2018-05-04\nKanbon ETAren bukaerari bermea emango diote nazioarteko eragile ugarik. Hauxe izango da gaurko programa:\n11:00 Nazioarteko pertsonalitateak iritsiko dira.\n11:30 Euskal Herriko eragile politiko eta sindikalen iritsiera.\n12:00 Nazioarteko topaketak hasiko dira.\n13:00 Arnagako Adierazpena.\n13:30 Gonbidatuen adierazpenak prentsa gunean.\n09:34 · 2018-05-04\nAgus Hernan Foro Sozial Iraunkorreko bozeramaileak ETBri azaldu dionez, Kanbon bilduko diren eragileek hiru ardatzen inguruko testua adostuko dute Arnaga jauregian. Gatazkaren biktimak, presoen egoera eta memoria inklusiboa dira hiru ardatz horiek.\n07:14 · 2018-05-04\nUxue Barkosek exekutiboak ohar bidez egin du balorazio ofiziala (pdf) ETAren agiriaz. Bere esanetan komunikatuak behin betiko desegite aldebakarrekoa adierazten du "gure gizarteak aspalditik exijitu duena".\nGobernuaren ustez ETAk "aukera bat galdu du" egindako kaltea eta "injustizia" onartu eta "hamarkada hauetan izan duen jarduerari buruzko begirada kritikoa proiektatzeko, eta horrekin batera, erantzun bat emateko biktima guztiei, inongo bereizketarik gabe, izan ere, den-denak bidegabeko indarkeriaren biktimak baitira".\nZentzu horretan "autokritika" ez egin izana eta erakunde armatuak bere existentzia "justifikatu" nahi izatea leporatu dio foru gobernuak.\nOstiralean, Uxue Barkosek eta Iñigo Urkullun erantzun bateratua emango diote ETAren amaierari Bertizeko Jauregian egingo duten agerraldi batean.\n07:05 · 2018-05-04\nIñigo Urkullu EAEko lehendakariak ostegun iluntzean egin ditu lehen hitzak ETAren desagerpena jakin ostean, Bilboko Euskalduna Jauregian agenda barruan zuen ekitaldi batean.\nUrkulluk biktimak eduki ditu lehenik gogoan:\n🕊 Gaur egun garrantzitsua da gure Herriaren etorkizunerako, ETA urtu baita. Gure lehenengo oroitzapena biktima guztientzako da. Konpromiso etikoan, giza duintasunean eta guztien giza eskubideetan oinarritutako etorkizunerako bizikidetzaren alde elkarrekin lan egingo dugu pic.twitter.com/zJsfO5tsM9\n— Iñigo Urkullu (@iurkullu) 2018(e)ko maiatzaren 3(a)\nNolanahi ere, erantzun ofiziala ostiralean espero da, Uxue Barkos Nafarroako Gobernuko lehendakariarekin Bertitzeko Jauregian egingo duen agerralde bateratuan.\n20:11 · 2018-05-03\nETAk amaiera 1979ko maiatzaren 4an iragarri izan balu, Gernikako Estatutua erreferendumez onartzeko bezperan, bere amaiera oso bestelakoa litzatekeen, bestelako errelatoarekin sartuko zatekeen historian: erakunde gerrilari historiko gisa, 36ko Gerraren ostean frankismoari aurre egin eta Euskal Herriaren nazio eskubidea berpiztu zuen erakunde gisa, heroi izatetik gertu leudeke etakideak…\n(Xabier Letonaren analisiak bere blogean jarraitzen du)\n17:29 · 2018-05-03\nArnaldo Otegi EH Bilduko koordinatzaileak eta ezker abertzalean ETAren ziklo armatua amaitzeko lanean jardun izanagatik hainbat urtez kartzelan izandako politikariak egin ditu koalizio abertzalearen bozeramaile lanak gaurkoan ETAren amaiera agiria baloratzeko orduan. Testu laburra irakurri du euskaraz eta erdaraz, irakurri hemen.\n17:24 · 2018-05-03\nForo Sozialak publikoki eman dizkio eskerrak Genevako Henri Dunant zentroari\nGenevako Henri Dunant Centre for Humanitarian Dialogue-ri eta ETAk gaur publiko egin duen azken erabaki hau gauzatzen laguntzeko parte hartu duten nazioarteko ikuskatzaile guztiei gure esker onak adierazi nahi dizkiegu. pic.twitter.com/E6leDvgMfe\n— Foro Soziala (@ForoSoziala) May 3, 2018\n17:06 · 2018-05-03\nGenevako gertakizuna Frantziako Estatuko prentsan\nSud Ouest: "Euskal Herria: Josu 'Ternera'k berretsi du ETAren desegitea"\n🔴 Pays basque : Josu "Ternera" confirme la dissolution d’ETAhttps://t.co/WW2mPRW3zI pic.twitter.com/FFGOrylaYV\nLe Monde: "ETAk ofizialki iragarri du bere desagertzea"\nC’est désormais officiel. L’organisation séparatiste basque Euskadi ta Askatasuna (#ETA – « Pays basque et liberté ») a annoncé sa dissolution. https://t.co/x0DgW04jUq\nLe Point: "ETAk azken hitza jarri dio Mendebal Europako azken matxinada armatuari"\nEspagne / Pays basque - Dans une "déclaration finale", l'organisation séparatiste basque #ETA a officialisé ce 3 mai sa dissolution, clôturant définitivement la dernière insurrection armée d'Europe occidentale https://t.co/KADMmlycnx #AFP\n— Latin Reporters (@LatinReporters) May 3, 2018\nFrance 3 telebista: "Euskal Herria: ETAk bideo batez berretsi du bere desegitea"\nPays basque : ETA confirme sa dissolution dans une vidéo - France 3 Nouvelle-Aquitaine https://t.co/C4lNk8k2J6\n— Lillier Jean Claude (@JeanLillier) May 3, 2018\nCourrier International: "Euskal Herriko prentsak 'Agur' esan dio ETAri"\nEspagne. La presse basque dit “Agur” à ETA https://t.co/ljHL6X8nFr pic.twitter.com/AzJ0vLFRuX\n— Courrier inter (@courrierinter) May 3, 2018\nLiberation: "Euskal Herrian ETAk amaiera espektakularra antolatu du"\nAu Pays basque, ETA organise un finale spectaculaire https://t.co/Cytucmj0nB via @libe\n— Florian Bardou (@FlorianBardou) May 3, 2018\n16:29 · 2018-05-03\nEusko Alderdi Jeltzaleak Facebookeko bere orrian jarri du bere lehen balorazio laburra:\n"Urte luzetan, gehiegitan, ETAri esan diogu euskal hiritarrok beraiengandik espero genuen komunikatu bakarra zela beren disoluzio alde bakarreko, efektibo eta behin betikoa adieraztekoa. Komunikatu hau, azkenean, heldu da", esan du.\n16:25 · 2018-05-03\nErreakzioak | EH Bildu: "Gaur aro berri bat irekitzen da"\nGaur aro berri bat irekitzen da. Herri gisara urratsak emateko garaia da #EginHerri #BasqueFuture\n— EH Bildu (@ehbildu) 2018(e)ko maiatzaren 3(a)\n16:16 · 2018-05-03\nOihartzunak AEBetako prentsan\nNew York Times: "ETA euskal erakundea sakabanatu da, belaunaldietan luzatu den kanpaina terroristaren ostean"\n"Basque Group ETA Disbands, After Terrorist Campaign Spanning Generations" by RAPHAEL MINDER via NYT World https://t.co/8GI8mhcG0l #news\n— Sidhartha (@_Sidharth) May 3, 2018\nWashington Post: "ETAko militanteek amaitutzat eman dute Euskal aberriaren aldeko borroka armatua"\nBasque group ETA announces it has ‘completely dissolved’ https://t.co/z5YBNn5Cc9\n— hayatama (@hayatama1971) May 3, 2018\nYahoo News: "ETAko euskal separatistek amaitu dute Europako azken intsurgentzia armatua"\nBasque separatists ETA end Europe's last armed insurgency https://t.co/VS0m2DMMmX\n— JStC (@JaeStC) May 3, 2018\n16:15 · 2018-05-03\nLehen oihartzunak Suitzako prentsan\nLe Temps: "ETA desagertu da Genevan"\nL’ETA disparaît à Genève https://t.co/TMC7BJqDKP\n— R 0 |3 | |\_| (@RobinGaloo) May 3, 2018\nRTS Suitzako Irrati-Telebista: "Separatista euskaldunek ETAren amaiera ofizializatu dute Genevan"\nLes séparatistes basques officialisent la fin de l'ETA à Genève https://t.co/xtdhBIcz8O\n— Alain Franco (@FrancoAlain) May 3, 2018\nTribune de Geneve: "ETA euskal erakundeak bere desegitea iragarri du"\nL'organisation basque ETA annonce sa dissolution https://t.co/jSHSFbm7x7\n— Tribune de Genève (@tdgch) May 2, 2018\n15:56 · 2018-05-03\nSuitzako Geneva hirian dagoen Henry Durant zentroaren egoitzan diplomatiko eta kazetari ugari bildu da eguerdian. Tartean, ARGIAk jaso ahal izan duenez Christiane Taubira Frantziako Justizia ministro ohia.\nTaubirak 2017ko abenduan Bake Bideak Parisen antolatutako mobilizazio handiari bere babesa eman zion eta Frantziako Gobernuak euskal presoak hurbiltzen hasteko hartutako erabakian giltzarri izan da.\n15:28 · 2018-05-03\nArratsaldean egingo dituzte euskal ordezkari politiko zenbaitek euren lehen hitzak ETAren amaierako agiria baloratzeko. Arnado Otegik 17:00etan hitz egingo du EH Bilduren izenean.\nIñigo Urkulluk 19:00etan iragarri du agerraldia, EAEko eta Nafarroako gobernuek erantzun bateratua emateko aukera mahai gainean izan da azken orduotan.\nMariano Rajoy Espainiako presidenteak momentuz ez du iritzirik agertu, adierazpenaren edukia jakin aurretik, nolanahi ere, Twitter bidez finkatu du espainiar gobernuaren posizioa:\n— Mariano Rajoy Brey (@marianorajoy) 2018(e)ko maiatzaren 3(a)\n15:07 · 2018-05-03\n3.000 lagunek baino gehiagok hartu du parte ETAren barne eztabaidan\nHenri Dunant Zentroko kideak adierazi duenez, ETAren desegiteari buruzko eztabaidan "ETAren parte izan diren 3.000 lagunek hartu dute parte modu batean edo bestean prozesuan; horietatik erdiak zeukan boto eskubidea".\n15:03 · 2018-05-03\nDavid Harland, Henry Dunant Zentroko zuzendariak ETAren agiriaren laburpena egin du eta bost puntu azpimaratu ditu. Ekitaldiaren bideo eta argazkiak esklusiban Estitxu Eizagirre Argiako kazetariaren blogean.\nETAren desmobilizazioa berrestea Genevan: OSORIK ...\nHarlandek azaldu duenez, ETAren amaiera erabakitzeko barne eztabaidan "3.000 militantek" hartu du parte.\n14:47 · 2018-05-03\nBerria egunkariak bere Youtube kanalean paratu du ETAko negoziazio kide izandako Josu Urrutikoetxearen eta Marixol Iparragirre preso politikoaren ahotsak dakartzan audioa, erakunde armatuaren azken agiria irakurtzen.\n14:45 · 2018-05-03\nETAk Berria eta Gara egunkariei, BBC telebista kateari eta Suitzako hainbat mediori bidalitako audioan Marixol Iparragirre euskal preso politikoa era Josu Urrutikoetxea ETAren negoziazio taldeko kide izandakoa entzun daitezke testua irakurtzen. Agiria ere zabaldu dute euskaraz, frantsesez, gaztelaniaz eta ingelesez.\n13:47 · 2018-05-03\nHainbat urte iraun duen prozesuarekin amaitu du ETAk bere ibilbide historikoa, hauexek dira azken urteetako data giltzarriak, 2011ko Aieteko jauregitik 2018ko Arnagakora.


Pintxo Txapelketa ospatuko da asteburu honetan Bilbon | El Correo\nZurekinPintxo Txapelketa ospatuko da asteburu honetan Bilbon\nPintxo Txapelketa ospatuko da asteburu honetan Bilbon\nPintxo txapelketa bat. / Igor Aizpuru\nFoodtrucksetako produktuak datatzeaz gain, nola prestatzen diren ikasteko masterclass-ak eskainiko dira azoka gastronomikoan\nIZASKUN MOYANO Viernes, 24 noviembre 2017, 22:57\nAmstel Orok Pintxo Txapelketa antolatu du asteburu honetan Bizkaiko hiriburuko Vista Alegre zezen plazan. 40 sukaldarik hartuko dute parte eta bertara hurbiltzen diren ikusleek pintxoak nola prestatzen diren ikusi ahal izango dute, showcooking-aren bidez. 15 izango dira finalera helduko direnak. Ondoren, mokadu onena Bizkaiko Urrezko Pintxo gisa izendatuko dute, eta berori prestatu duen sukaldaria izango da txapelketako garaile.\nHonetarako, mundu mailan ezagun diren bost kide adituk osatutako epaimahai profesionala izango da plazan. Pintxo irabazlea aukeratzeko orduan, zaporea, originaltasuna, aurkezpena eta jatetxe bateko menuan piztu dezakeen interesa kontuan hartuko dituzte.\nPintxo Txapelketa hau Bilbon ospatuko den lehendabiziko aldia da. Bertan, azoka gastronomikoa egongo da, eta streetfood deritzonaren miniaturazko sukaldean jaun eta jabe diren produktu onenak dastatzeko abagunea izango du bertara hurbiltzen den herritar orok. Sarrera dohain izango da eta egun osoan zehar bisitatu daiteke. Bertan Espainia osotik etorritako 10 foodtruck ere izango dira, beraien produktuak erakutsi eta saltzeko. Adibidez, hanburgesak, txakurtxo beroak edota Venezuelako areapak.\nProduktuok prestatzen ikasteko Masterchef 2017 saioan irabazle eta finalista izandako Jorge eta Edurne izango dira irakasle. Biek ala biek, ikusleen artean laguntzaileren bat edo beste aukeratuko dituzte, pintxoa osatzen lagun diezaioten. Kasu honetan, Bilboko hiriari ohore egingo dioten bereziki aukeratutako mokaduak aukeratu dituzte.\nAurreko urteetako edizioetan Durangoko Kobika taberna, Mungiako Haritza Gastro taberna, Bilboko Plaza Berrian dagoen La Olla edo Ermuko Sagarra Gastro taberna atera ziren garaile. Hauek guztiak aurten ere txapelketara aurkeztuko dira berriro txapeldunak izateko asmoz.\nUkelelea Bilbok 'Gabonetan primeran kirola eginez' programa martxan jarriko du


Europako titulua berresteko borrokatuko du Lejarragak bihar - Busturialdeko Hitza : Busturialdeko Hitza\nEuropako titulua berresteko borrokatuko du Lejarragak bihar\nWelter pisuko Europako gerrikoa lortzeko borroka lehiatuko dute bihar gauean Barakaldoko BECen. Kerman Lejarraga morgarra bere titulua berresteko igoko da ring-era. Horretarako, Frankie Gavin ingelesa gainditu beharko du.\nBritainiarrak urtebete baino gehiago darama borrokatu barik. Lejarraga da faborito argia. Euskal zaleek ikuskizuna bermatuta izango dute, beste behin. Halaber, etxeko aurreko borroketan moduan, oraingo honetan ere, bertokoen animorik ez zaio faltako. Esate baterako, Morgako Udalak Morgako errebolberra ikustera joateko autobusa antolatu du lehenengoz.\nLejarragak markak hausten jarraitu du, eta boxeoan puntaren-puntan jarraitzeko gogor lan egiten du, beti ere bere ezaugarri den umiltasuna mantenduz.\nGorenean. Borrokaz borroka, lorpenak pilatzen ari da. Nazioarteko Boxeo Federazioaren (International Boxing Federation) zerrendan bosgarren postuan dago. Munduko Boxeo Erakundekoan (World Boxing Organization) laugarrena da, eta Munduko Boxeo Elkarteko ranking-ean (World Boxing Association) zortzigarren dago.\nBere kirol ibilbidea hasi zuenetik dena irabazi du. Lehiatutako 26 borroketan nagusitu da, eta horietatik 21etan KOz garaitu du aurkaria.\nHala, oraintsu, goi mailako euskal kirolariak batzen dituen Basque Team Fundazioagaz bat egin du morgarrak.\nTelebistan. Barakaldora bertaratu ezin direnek boxeo jaialdia telebistan ikusteko aukera dute. ETB1en emango dute, 21:05etik aurrera.\nGaueko ekitaldi horretan, luma pisuko Espainiako Txapelketaren lehiaz gozatzeko aukera edukiko dute boxeozaleek. Ibon Larrinaga bilbotarra Carlos Ramos madrildarraren kontra borrokatuko da. Bilboko boxeolariak azken lau borroketako bi galdu ditu: Aritz Pardal valentziarraren aurkakoa eta Madison Square Gardenen Michael Conlan irlandarraren aurka egindakoa.


Erosi Keto Light Plus Malagan\nEskatu Malagako Keto Hautsa\nUneko 39 € beherapenarekin sendagaia erosi nahi dutenentzat, sartu gunean, erabili eskaera orria eta sartu harremanetarako informazioa beharrezko eremuetan eta bidali eskaera. Denbora gutxian, ordubete geroago, konpainiako gerenteak deituko du Keto Light Plus-ri, prezioari buruz egindako ordainketari eta entregari buruzko zalantzak argitzeko, baita entregatzeko lekua eta ordua argitzeko ere. Ordaindu posta bidez edo salgaien mezularitzatik posta bulegoan jaso ondoren.\nNola erosi Malagan Keto Light Plus\nKeto Light Plus, egin eskaera Malagan\nZure herrialdea Espainia al da? Erosi keto hautsa linean. Keto Light Plus Malagan erosketa arrakastatsua lortzeko, webgune ofizialean eskatu behar duzu. Sendagaiaren kostua 39 € da, pakete bat bidaltzearen kostua hirietan alda daiteke, eskaera posta bidez edo mezulari baten bidez jaso ondoren ordaindu ahal izango duzu. Espainian eskaera ugari dagoenez, bete inprimakia beherapena lortzeko. Kaga Light + eskaera kopuru handiena duen bost kokapenetako bat da Malaga.\nBete eskaera orria, gure kudeatzailea zurekin harremanetan jarriko da eskaera berresteko. Hautsa jasotzeko moduari buruzko aholkuak emango dizkizu, bidalketarekin ondasunen lekua, denbora eta prezioa zehaztuko ditu. Hilean ikastaroa gaur bakarrik eskatzean, DESKONTUA% -50. Zure eskaera gertuen dagoen posta bulegoan entregatuko da, ordaindu duzun paketea jaso ondoren.\nEskatzeko Keto Light Plus Malagan % 50 bakoitza


“Hondarribiako zubi-garabiaren hobi berria eraikitzeko lanak amaitu dira. - Euskadiko Kirol Portuak\n“Hainbat hilabetetan lan zail batzuk egin ondoren, amaituta dago Hondarribiko portuan garabi zubiarekin ontziak altxatzeko eta uretaratzeko hobi berria. Hobi berri honekin nabarmen hobetzen dira maniobra horiek egiteko segurtasun eta irisgarritasun baldintzak. Bere zabalera handiaz gain, hobi berriak ontzietatik lurrera segurtasun baldintza hobeetan sartzeko sistema bat du, eragiketa hori erraztuz.\nGainera, hobi horrek, lehendik dagoenaren osagarri, Hondarribiko portuko zubi-garabiaren ahalmena handitzeko aukera emango du; eta, orain, bi instalazio izango ditu ontziak altxatu eta uretaratzeko.\nEskerrak eman nahi dizkiegu erabiltzaileei obra honek iraun duen bitartean jasan dituzten eragozpenak eta mugak ulertu eta horien aurrean pazientzia izateagaitik. Izan ere, uste dugu lan hori guztiz beharrezkoa zela, orain arte, hobi bakarra zen ak tamaina handiagoko zenbait ontzirentzat zituen mugak eta arriskuak ikusita.


Emakume ordezkoak: «GUFEk hondamendi pertsonal eta sozialera garamatza» | LAB SINDIKATUA\nServicios Públicos Administración Municipal y Foral Emakume ordezkoak: «GUFEk hondamendi pertsonal eta sozialera garamatza»\nEmakume ordezkoak: «GUFEk hondamendi pertsonal eta sozialera garamatza»\nEmakume Langileen Nazioarteko Egunaren bezperan eta %90 direlarik, GUFEko ordezkoak kontzentrazioa egin zuten jasatzen ari diren egoera salatzeko.\nGUFE-ALDUNDIKO ordezkoen taldearen irakurketa\n«Martxoaren 8 – Emakume Langileen Nazioarteko Egunaren bezperan, GUFEko ordezkoak kontzentrazio bat egingo dugu ordezkoen % 90 emakumeak direlako eta hau salatu nahi dugulako:\nGUFEko ordezkoen laneko prekarietatea, galdu dituzten eskubideak eta bizi duten gizarte-drama ikusita, kaltetutako batzuk KOLEKTIBO bat eratzea erabaki dugu. Talde horretan lankide guztiek dute leku bat, sindikatuen siglak alde batera utzita, sindikatuak parte hartzera gonbidatzen baditugu ere. Gure taldearen helburu bakarra da gure egoera salatzea:\n–\tEz da ordezkapenik egiten = LANGABEZIA. Lehen oporraldietan eta zenbait hilabetetan lan egiteko aukera izaten genuen eta, hala, urtea pasatu ahal genuen; orain, aldiz, langabezia da gure etorkizuna.\n–\tOrain, kontratuak ezegonkorragoak dira; lehen, langile bat aldi baterako ezintasun egoeran zegoenean, osorik ordezkatzen zen; orain, aldiz, kontratua egun solteetarako da, zentroak beharrizan handia izan arren.\n–\tAdministrazioak ere enplegua suntsitzen duela salatu nahi dugu. Aldi baterako enplegu jarraitua gure familien mantenu nagusia da.\n–\t2012. urtean zehar kobratu dugu, kitoetan kobratu dugun aparteko ordainsaria deskontatu digute, zatitzeko aukerarik gabe. Lanean egon diren pertsonen kasuan, abenduko nominan egin da deskontua (urtarrila amaieran kobratu dugu nomina hori), eta, abenduan kontraturik izan ez dutenen kasuan, diru erreklamatzeko gutunak bidali zaizkie, enbargatzeko mehatxua erantsita.\n–\tEgoera honek eragina dauka erabiltzaileei ematen zaien zerbitzuan, langile gutxiago egonda zerbitzua txarragoa delako; ezin diegu behar duten denbora eskaini haien oinarrizko beharrizanak betetzeko.\nArgi daukagu ezinbestekoa dela ordezkapenak egitea, langile finkoek lizentziak, oporrak, egun libreak, aldi baterako ezintasunak dituztelako, dagokien hitzarmenean hala jasota dagoelako. »


Baga Biga: Sony beste eraso informatiko bat ikertzen ari da\nDirudienez, SonyPictures.com atariko milioi bat erabiltzaileri eragingo lioke erasoak. Webgunean sartu eta pasahitzak, helbide elektronikoak eta jaiotza datak lapurtu omen dituzte.\nSony konpainia japoniarra 'hacker'en beste eraso bat ikertzen ari da. Enpresak jakinarazi duenez, kasu honetan SonyPictures.com pelikulen atariari eragingo lioke erasoak eta milioi bat inguru erabiltzaileren datu pertsonalak lapurtu dituzte.\nSonyko bozeramaile batek azaldu duenez, ikerketa prozesua abian da dagoeneko. Sony pirata informatikoen jomugan dago apirilaren erdialdean 100 milioi erabiltzaileren datuak lapurtu zituztenetik.\nLulzSec hacker taldeak bere gain hartu du ustez gaur goizaldean egindako erasoa. PlayStation Network bideojoko sarea matxuraren ostean martxan jarri eta ordu gutxira gertatu da.\nLulzSecek azaldu duenez, zifratu gabe zeuden datu pertsonalak hartu dituzte Sonyren pelikula zerbitzutik. Kyodo albiste-agentziaren esanetan, piratek milioi bat erabiltzaileren helbide elektronikoak, pasahitzak eta jaiotza datak lapurtu dituzte.\nPublicado por Iker Barrena en 8:18


Txioak etorkizunerako programatu daitezke gaurdanik Twitterren Sustatu.eus - Teknologia albisteak\n2020-05-29 : 10:41\nUstekabean, funtzionalitatea ireki du gaur Twitterrek bere ordenagailuko web bertsioan: txio programazioa. Datozen 18 hilabeteetan edozein unetan programatu dezakezu txio bidalketa bat. Partzialki euskaratuta dago, oker txikiren batekin eta ingelesezko terminoen nahaketarekin, baina erraz ulertu eta erabiltzeko moduan. Eta bestela, ba jarraian azaltzen dizugu nola erabili aukera berri hau.\nWeb bidezko ordendagailuko bertsioan dago aukera. Txiokatzeko laukiaren ondoan, eskumatara ikono berria agertu da emohie orduan: egutegia eta ordularia. Hor klikatu behar duzu, edo, bestela URL zuzen honek ere bertara eramango zaitu: https://twitter.com/compose/tweet/schedule\nInterfaze hau agertuko da, eta bidalketaren ordua eta eguna aukeratu behar dituzu. Ez da orain testurik sartzen. Unea aukeratu, BERRETSI eman eta gero da hori.\nBerretsi eman duzularik, berriro sarrerako orria agertuko zaizu, baina txio-bidalketaren espazioa aldatuta agertuko da: ordu zehatzarekin abisatzen dizu, eta BIDALI beharrean PROGRAMAZIOA agertzen da urdinez. Zuzenago litzateke PROGRAMATU, uste dugunez, baina tira, hortxe sakatu behar da.\nBidali gabeko txioak, programatu dituzunak, non geratzen dira? ba hemen, URL honetan https://twitter.com/compose/tweet/unsent/scheduled\nScheduled direlakoak hor daude, etorkizunerako programatuak. Testua aldatzeko, klikatu, eta bai testua edo orduaren lerroa ukituz, bidalketa-unea aldatu ahal izango dituzu. Edo, damutu bazara... ba ezabatu.\nAzken datu bat: ez dirudi bertxio hutsak programatu daitezkeenik. Guk ez dugu asmatu behintzat.


Sori, baina perillos diren balez eta pasatienpoez\nDansak eta balak bere izaitez eztira, ez on, ez gaixto; bainane giten ohi diren maneraren arauera konsideraturik, hagitz dira gaizkiaren aldera makhurtuak eta lixturtuak, eta halatan kasuz eta perillez betheak. Gauaz egiten dira, eta ilhunpean erraz da hainitz kasu ilhunbetsurik eta bioziosik sararazitzea, berenez hagitz gaizkirakor direnen artera. Hetan luzeki daude dansazaleak ohera gabe, gero biharamuneko goiztiriak galtzen dira, eta halatan galtzen da goizean Iainkoaren serbitzatzeko bidea eta ordua. Hitz batez, bethi erhokeria da guna gau egitea, argia ilhunbe, eta obra onak ergelkerietara itzultea. Halako biltzarretara batbederak banaloria darabilla, zeinek geiago; eta banaloria hain bide handia da afekzione gaixtoetara, eta amorio perillosetara eta baiatzekoetara, non errazki batak bertzea baitakharke dansetan.\nDansez diotsut, Filothea, midikuek ondoez eta gorringoez dioten bezala: hoberenek eztute deus balio, diote, eta nik erraiten derautzut dansa hoberenak on guti direla; guziarekin ere hetarik ian behar bada, beha zazu ongi aphain ditezin. Baldin ezin ederki itzul zaitezken okasionea gatik ioan behar baduzu dansara, beha zure dansa ongi den aphaindua. Ordea nola behar da aphaindu? modestiaz, zuhurziaz, eta intenzione onaz. Ianezazu guti hetarik eta gutitan, diote midikuek, ondoez eta gorringoez minzo direla, zeren zenbat ere ongi aphainduakl baitira, hetarik hainitz iatea da pozoina. Dansa zazu guti eta gutitan, Filothea, zeren bertzela eginez perillean iarriko zara hetan zure gogoaren eta afekzionearen ezarteko.\nOndoek eta gorringoek, Pliniok dioen arauera, barrenetik eta kanpotik umu izanez, diren bezala errazki edoskiten dute bere inguruneko aire gaixto eta lizun guzia, hala non sugeen aldean badira, sugeen pozoina hartzen baitute; Gauazko dansek eta halako batzarre ilhunek erakhartzen ohituzte leku batetan diren bizioak eta bekhatuak, lizkarrak, inbidiak, eskarnioak eta amorio erhoak. Eta nola dansetan haritzeak egiten baitio gorputzeko izerdiari bide, hala ere bihotzeko bideak idekiten diotza zein ere nahi den erhokeriari. Hori hala dela, zenbait sugek hitz itsusirik, balakurik, hitztunkeriarik ekhartzen badu dansariaren beharrietara, edo zenbait basilikek aurtikitzen badio behatze lizunik, amoriozko begiztatzerik, haren bihotza errazki atzematen da eta pozoatzen.\nO Filothea, errekreazione ergel hek ohi dira perillosak: barraiatzen dute debozionezko espiritua, flakatzen tuzte indarrak, hotzten dute karitatea, eta milla afekzione gaixto pitzten tuzte ariman; hargatik hetaz serbitzatu behar da zuhurzia handi batekin.\nGuzien gainetik ordea, erraiten da ondoetarik ianez gero edan behar dela mahatz+arno preziosetik. Eta nik diot ezen dansatu ondoan hartu behar duzula zenbait konsiderazione on eta saindu, bidearen hersteko agian hartu dukezun banaloriozko plazerak burura ekhar liatzaketzun gogorapen perillosei. Ordea nolako konsiderazioneak hartukoitut?\nLehenik, orhoitzaite zu dansetan zinen orduan berean hainitz arima erretzen zirela ifernuko suan dansa dela kausa, edo dansetan egin zituzten bekhatuak gatik.\nBigarrenean, hainitz fraide eta presuna debozionetsu oren hartan berean zeudezila Iainkoaren aitzinean haren laudorioen kantatzen, eta haren edertasunaren miratzen. O zein doatsukiago iragan duten bere denbora, zuk zurea baino.\nHirurgarrenean, dansan hari izan zaren bitartean hainitz arima ioan direla mundu hunetarik herstura handitan; milla milliun gizonek eta emaztek bere ohetan, hospitaletan, karriketan pairatu dituztela oinhaze, dolore, nekhe handiak, hezurretako mina, harria, sukhar egosia eta errea. Helaz! eztute pausurik izan bat ere: etzaizkitzu bada urrikalduko? Eztuzu bada uste zu ere egun batez hek bezala auhenez egonen zarela, bertzeok dansatuko duten bizkitartean, zuk egin duzun bezala.\nLaugarrenean, gure Salbatzailleak, Andre Dana Mariak, Angeruek eta sainduek ikusi zaituzte dansetan. Ha! zein urrikaldu zaizten, zekusatela zure bihotza trikaturik hain ergelkeria handitan, eta erne zegoela ezdeuskeria hartara.\nBortzgarrenean, Helaz! han zinundenean denbora ioanda, herioa hurbildu da, mirazazu nola trufatzen den zutaz, eta nola deitzen zaituen bere dansara, non zare bekhatuen auhenak izanen baitira xiribikari, eta non ezpaituzu eginen urrats bat baizen bizitzetik heriotzera. Dansa hura hilkizunen egiazko pasatienpoa da, halaz eta orduan amen batetan tienpotik sekulako ontasunetara, edo gaitzetara pasatzen direnaz gero. Konsiderazione labur horiok emaiten derauzkitzut, baina Iainkoak hainitz bertzerik ekharriko derautzu gogora fin hartarakotz, haren beldur bazare.


'Ilusioz bizitzeko osagaiak' ikastaroan izena emateko epea zabalik, azaroaren 8a bitartean\nAzpeitiko Udala ari da udazkeneko formazio eskaintza osatzen, eta azaroak ekingo dio lehen ikastaroari. Deustoko Unibertsitatearekin elkarlanerako sinatutako hitzarmenaren baitan, 'Ilusioz bizitzeko osagaiak' ikastaroa eskainiko du Pablo Cuevas irakasleak.\nIrakaslea: Pablo Cueva. Osasun psikologoa. Psikologia Positiboko aditua. Terapia kognitibo eta jokabidezkoan masterra. POZIKTIBA, Psikologia Zerbitzuetako zuzendaria. Adimen Emozionaleko Partzuergoko eta Psikologia Positiboko Espainiar Elkarteko kidea. Fondo Formación Euskadi, Bultz-Lan Konsulting eta Deustuko Unibertsitateko irakasle laguntzailea. “Entrenando emociones” webgunearen arduraduna.\nIkastaroaren nondik norakoak: 90eko hamarkada mugarri izan zen psikologian, Goleman doktoreak eta psikologia positibo izenez ezagutzen diren ildoko beste autore batzuek zoriontasunari eta horretara iristeko gakoei buruz egin dituzten lanetan. Ikasketa horietatik sortzen diren gakoen arteko bat hauxe da: emozio positiboen garrantzia eta horien kudeaketa giza existentziaren alderdi guztietan.\nIkastaroan jorratuko dugu, era praktikoan, lantegietan erabili ohi den metodologiaren bidez, zeintzuk diren bizitzeko ilusioak areagotzeko gakoak.\nOrdutegia: Astelehenetan 16:30etik 18:30era\nEgutegia: Azaroak 12, 19, 26 eta abanduak 3, 10 eta 17\nPrezioa: Azpeitiarrak 14,40€; besteak 18€\nLekua: Baigerako 4. solairua\nAbenduan, bi jardunaldi\nDeustuko Unibertsitatearekin batera, bi jardunaldi ere eskainiko dira Azpeitian. Bata, Adineko pertsonen egungo egoerari eta erronkarik nagusienei buruzko jardunaldia izango da, abenduaren 18an; eta, bestea, Big dataren ingurukoa, azaroaren 29 eta abenduaren 12an. Data heltzen ari den heinean, aurkeztuko dira bi jardunaldi horiek.


MINTEGI IRAUNKOR ARRUNTA 1: E. CASADO, A. GARCÍA, A. LASÉN - Bulegoa z/b\nMINTEGI IRAUNKOR ARRUNTA 1: E. CASADO, A. GARCÍA, A. LASÉN\nOhikoaren boterea (berrikusia) izango da Mintegi Iraunkor Arrunta-ren lehen saioa, Elena Casado, Antonio A. García eta Amparo Lasénen eskutik. Mintegi Iraunkor Arrunta Bulegoa z/b eta Sociología Ordinaria (Soziologia Arrunta)-ren arteko lankidetza-programa publikoa da. 2020an eta 2021ean egingo da, elkarrizketen eta topaketen bidez, formatu birtualean eta presentzialean.\nOHIKOAREN BOTEREA (BERRIKUSIA)\n2014ko urtarrilean Bulegoa z/b-k egindako gonbidapen batek aitzakia gisa balio izan zigun Sociología Ordinariako gure proposamena sistematizatzeko. Orduan, geure buruari galdezka ari ginen zein tekla jotzen ote duten Comic Sansek, Belén Estebanek edo Gandía Shorek, hainbeste haserre edo mespretxu pizteko, eta zer genuen guk jokoan adostasun horretan. Ohikoaren zentzu desberdinekin jokatzeak zenbait arrasto ematen dizkigu. Ohikoa arrunta da, behekoa, hutsala. Baina egunerokotasuna, errutinakoa eta guztiona dena ere ekartzen digu gogora. Eta antolamendu, kategoria eta hierarkietara jotzen du; nahiz eta, mendeko posizioetatik, horiek ez diren halabeharrez berezkotzat edo egokitzat jotzen. Zenbaitek empowerment deituko diote, hemen botereaz hitz egingo dugu. Zazpi urte geroago, topaketa hau aitzakiatzat hartu dugu berriro ere, Sociología Ordinarian (orain, ikerketa-talde bat, urtean zortzi topaketa egiten dituena) egin duguna edo egin nahiko genukeena “garbira pasatzeko” eta partekatzeko. Izan ere, mundua zakar jartzen bada, izan gaitezen arruntak!\nPARTE-HARTZEA: aurrez-aurrekoa eta online.\nElena Casado Aparicio. Madrilgo Unibertsitate Konplutentseko (UCM) Soziologiako irakaslea, auzoko feminista eta irakaskuntzaren zale grinatsua, Sociología Ordinariako taldeko kidea da. Bere ikerketa-ildoak genero-harremanei eta zentzua eraikitzeko praktikei lotuta egon dira, hor gurutzatzen baita soziologo eta filologo gisa duen prestakuntza. Azken urteotan, irakaskuntzako halabeharrek hartaratuta, osasuna, gorputzak eta emozioak hartu ditu ardatz.\nAntonio A. García García. Madrilgo Unibertsitate Konplutentseko (UCM) Soziologiako irakaslea eta Sociología Ordinariako taldeko kidea da. Maskulinotasunei eta haien jira-birei buruzko galderak eginez, bere ikerketetan aztertu nahi du zein ondorio duen gizontasunak gorputzetan, afektuetan, eginkizunetan, etxeko lanetan eta haien (erre)produkzio kulturalean.\nAmparo Lasén Díaz. Madrilgo Unibertsitate Konplutentseko (UCM) Soziologiako irakaslea eta Sociología Ordinariako taldeko kidea da. Haren ikerketa-ildoak, lehenik, denborazkotasunei eta gazteen praktikei eta esperientziei lotuta egon dira, eta, gero, kultura digitalari, genero-harremanei, intimitateari eta afektuei lotuta.\nZINEMA_ILEGALEKO 89. SAIOA: HAMARGARREN URTEURRENA + PROGRAMA BIKOITZA


Olentzero, errege maJoak, … datozen honetan –\nHilabete batzuk daramazkit kontu berberarekin bueltaka. Ez dakit zer gertatzen den baina iruditzen zait gero eta anitzagoa dela gure jendartea, ez? Eskoletan behintzat ikusten denagatik, diot. Gaur, lanetik etxera itzultzen nintzelarik nire solidario-nostalgiko-epiko-etiko neura agertu da eta entzun behar izan dut. Ilusioz bizi omen gara.\nAresoko Olentzero 1992an\nEgia esan azken garaian neguko oporrek berriz ere sorrarazi didate ilusio apur bat, azkar desegiten zaidana, hori bai. Izan ere, kulturak zein tradizio edo ohiturek gure jendartean pisu asko badute ere, zer esan opor hauetan, ospatzen dugunarekin ez ote garen beste leku batera begiratzen ari galdetzen diot nire buruari. Hortxe hiru adibide:\nLehenengoa. Gaur, arrunta ez den baina gero eta arruntagoa den txano horietako batekin joan naiz eskolara. Madrildarrek janzten duten horietakoa, “Espainia sakon” horretako herri txiki batekoa, frantsesek eramaten duten horietakoa edo irlandarrek eramaten duten horietakoa, irakasleen arabera. Olentzerorena, ikasleen esanetan. Arreta deitu dit.\nBigarrena. Ikastetxean hizkuntzaren erabileraren inguruko azterketa egiten ari garen honetan, gure familien %70ak inguru arabiera, portugesa edo urdua hitz egiten dutela etxean ondorioztatu dugu, lehen hizkuntza gisa. Aldiz, %3 inguru da euskara ama hizkuntza duten ikasleak eta %15 inguru gaztelania ama hizkuntza dutenak. Eta honek ere arreta deitu dit, noski.\nHirugarrena. Olentzero eta Errege maJoei opariak eskatzeko gutunak banatzen nituen bitartean eta haien aurpegiak ikusten nituelarik pentsatu egin dut ea benetan gure ikasleek hori ze demontre zen jakingo zuten. Eta, aldi berean pentsatu dut, behintzat idazketa lantzeko ariketa bat izan zitekeela.\nEta solidario-nostalgiko-epiko-etiko jarri naizen honetan, hausnarketarako tartea izan dudanez, nire buruari galdetu diot ea ez ote garen ohitura eta tradizioekin konfunditzen ari; ez ote garen fokoa beste puntu batetan jartzen ari eta ez ote garen benetan ilusioa sortzen digun horretatik gutxi batzuk bizitzen ari.\nEgun, Euskal Autonomia Erkidegoan jaiotzen diren pertsonen herena baino gehiago kanpo jatorriko familien seme-alabak dira, EUSTATen arabera. Akaso, bizi garen mikro-burbuilaren barnean orain arteko tradizioek garrantzia izango dute baina, iruditzen zait, burbuila osorako baliagarriak ez direla edo, bederen, ongi azaldu eta konpartitu behar direla. Agian, biharko jendartea osatuko duten horienganako ohituren birmoldaketan pentsatzen hasi beharko gara.\nOlentzero eta errege maJoak datozen honetan, agian.\nama hizkuntza, errege maJoak, Gabonak, hezkuntza, ohiturak, olentzero, segregazioa, tradizioak, … datozen honetan\n6 pentsamendu “Olentzero, errege maJoak, … datozen honetan”-ri buruz\njosu naberan 2021-12-21 09:01\nEta hori dena Lizarran, Euskal Herriaren bihotzean.\nEpe labur-laburrean, azken hamarkada honetan-edo, ETIKA desagertu egin da beste munduren batera.\nJada ETIKA/ESTETIKA/POETIKA eta ZORU ETIKOA presoei eta halako jende marjinatu edo pobreei bakarrik eskatzen eta EXIJITZEN zaiei, ezen ez jende dotore ondratu/ortodoxoari (hots lapur handi profesionalei).\nHauei ez zaie aplikatzen zoru etikorik. Antza lapur eta gangar profesional izateagatik ETIKOAK direla uste ohi delako.\nTximino 2021-12-21 20:57\nGure herri honek hartu duen bidea ikusirik, hobe dekogu etika-nostalgia-morala-balore kontzeptuetatik alde egitea, eta biziraupeneko epikara jotzea, osterantzean herri moduan desagertuko gara. Herri harrotasuna landu beharra daukagu, ahalik eta azkarren!\nEutsi goiari! 2021-12-21 23:34\nErabat ados! kulturalki erabat kolonizatuak gaude, inoiz baino aita Noel gehiago ikusten dut etxeetatik zintzilik.\nAlpargatero 2021-12-23 10:57\nEguberri on! (ui!, barkatu, neguko opor on esan nahi nuen…)\nA 2021-12-27 15:19\nEguberri on! Euskaraz behintzat gure alderdian horrela da. Ez dut inoiz agutzeko jarri duzun beste hori inon entzun\nBenat Castorene 2021-12-27 18:20\nNi ere, eta deliberatuki, “Eguberri on” erraiten segitzeko alde nintzateke.\n“Opor on!” edo gehiago entzuten dutan “besta on!” horiek dira erligio kutsu ahalgegarri bat erakusteko beldurragatik. Ez ote? Penagarria!\n“Aita Noel” edo zuzenean “papa noel!” horiek, opariak eta guzi ez dira hain aspaldikoak gurean (are gutiago Olentzero!)\n65 urteko asdiskide batek berriki erraiten zidan Xuberoko familiako baserrian eguberriko opari guti! aldiz eguberrigauan arditegian bisitaldi bat aitatxirekin, gero gauerdiko meza, eta handik bueltan denak batera txokoletesne bat zeinaren gostua oraindik beti ahoan duen!


AMUNARRIZ EGILEA - Sala kubo aretoa\nJosune Amunarriz 1942. urtean jaio zen, Hondarribian. Txiki-txikitatik erakarri izan du marrazkien eta margolaritzaren munduak. Barnetegian ezaugarri horrexengatik nabarmendu zen, hain zuzen.\n1959 eta 1960an, Ascensio Martiarena izan zuen irakasle, Donostian.\n1961 eta 1962 urteetan, Manuel Villaseñorrek ematen zituen horma-margo ikastaroetan hartu zuen parte, San Fernandoko Arte Ederren Eskolan.\n1964an Salvador Diazekin ezkondu zen, eta Madrilen, Hondarribian eta Iruñean bizi izan ziren elkarrekin, hurrenez hurren. Denbora-tarte horretan, bikotearen bost seme-alabak jaio ziren.\n1980an Oviedora joan zen. Hurrengo hamaika urteetan ugaldu egin zuen nabariki bere lana: gero eta bizkorrago marrazten zuen, marrazteko modu horrek sintetizatzera eraman zuen, eta halakoxe bilakaera izan zuen.\n1991n bizitokiz aldatu zen berriro; ordukoan, Madrilera joan zen, eta hantxe bizi da gaur egun.\nBere banakako erakusketak:\n1962 Círculo Guipúzcoa, Donostia\n1975 Informazio eta Turismo Ministerioa, Donostia\n1978 Caledonia Galeria, Bilbo\n1979 Donostiako Aurrezki Kutxa\n1980 Araba Galeria, Gasteiz\n1981 Arte Galeria, Donostia\n1984 Revillagijedo Jauregia, Gijon\n1986 Iruñeko Zitadelako Labea eta Mistoen Pabiloia\n1989 Maria Blanchard Aretoa, Santander\n1997 Salvador Diaz Galeria, Madril\n1998 Lekune Galeria, Iruñea\n2002 Salvador Diaz Galeria, Madril\n2005 Salvador Diaz Galeria, Madril\n2007 Kubo-kutxa Aretoan


[BARREN.EUS] Ander Iñarra eta Maite Maiorak irabazi dute Kilimon Trail mendi lasterketa - Lasterketak.eus\nAnder Iñarra eta Maite Maiora gailendu dira gaur Mendaron jokatu den Kilimon Trail mendi lasterketan. 2:02:51eko denbora egin du Iñarrak, eta 2:26:58koa Maiorak, eta ez batak ez besteak ez dute lortu gaur arteko markak ontzerik. Herriko korrikalari azkarrenak, berriz, Jon Larrañaga eta Maiora bera izan ziren. Ibilbide motzean, berriz, Gontzal Murgoitio (0:49:05) eta Marina Gonzalez (1:01:26) gailendu dira. Guztira, 330 bat korrikalarik parte hartu dute.


Ez begiratu behera!!! | AMURRIOKO ESPELEOLOGIA TALDEA\n« Llorengoz inguruan ikerketa\nPonatako Sisteman (SI-44) partxisera jolasten »\nEz begiratu behera!!!\n7 noviembre 2008 por Garikoitz Garcia\nZe berdintasun dago eskalada egiten ari den gizon baten eta emakume zahar batengandik kriston “mamadaz” gozatzen ari den gizon baten artean? – Biak pentsatzen ari direla: EZ BEGIRATU BEHERA!! EZ BEGIRATU BEHERA!!!\nBa hori fijo pentsatu zutelako txinako leize honetara sartu zirenak.\nLeize hau munduko sakonetakoa da bere 1.026 metrokin. Txinako Tian Xing herrialdean dao eta bertara espeleologo talde interenazional bat abiatu zen. Bertan, 2 hilabetez egon ziren kobazuloa ikertzen 4-5 eguneko txandetan.\nNahiz eta 1.026 metrotako sakonera izan, leizea txiki geratzen da munduko beste leize hauekin konparatzen badugu: munduko sakonena den Krubera leizea Georgian, zeinek 2.080 metrotako sakonera baidauka, Lamprechtsofen Austrian (1.631 metro) eta Gouffre Mirolda Frantzian (1.626 metro) dira beste adibide batzuk.\nArgazkiak: Robert Shone\nInformazio gehio (Ingeleraz)\nMunduko kobazulorik sakonenak (Ingeleraz)


PDF (324 KB - 8 orri.)\n1671/2019 EBAZPENA, abenduaren 26koa, Osakidetza-Euskal osasun zerbitzuko zuzendari nagusiarena. Horren bidez, lekualdatze-lehiaketa irekia eta iraunkorra deitzen da kategoria honetan: Osakidetza-Euskal osasun zerbitzuko zerbitzu-erakundeetan destinoa duten fakultatibo mediko eta teknikoen lanbide-taldeko mediku kategoria (lanpostu funtzionalak: Fakultatibo Espezialista Familia Medikua-LMAT eta Fakultatibo Espezialista Pediatriako Medikua-LMAT).\nErabakia, 2019ko azaroaren 27koa, Osakidetza-Euskal osasun zerbitzuko Administrazio Kontseiluarena. Horren bidez, Osakidetza-Euskal osasun zerbitzua Ente Publikoaren oinarrizko destinoak betetzeko lekualdatze-lehiaketa ireki eta iraunkorraren prozeduretarako oinarriak onesten dira, Osasuneko Mahai Sektorialean (2019ko urriaren 29a) SATSE, SME eta UGT sindikatuekin Akordioa izenpetu ondoren.\nAipatutako erabakiaren azken xedapenetako bigarrenak ezartzen duenez, erabakia garatzeko, Osakidetza-Euskal osasun zerbitzuko Zuzendaritza Nagusiari eskumena ematen zaio beharrezko ebazpen edo instrukzioak eman ditzan, erabakia egoki eta zuzen aplika dadin Ente Publikoaren zerbitzu-erakunde guztietan.\nEra berean, 2019ko azaroaren 27ko Erabakiaren eranskinaren 1.1 puntuan ezartzen da lekualdatze-lehiaketa ireki eta iraunkorrak deialdi bakarra izango duela (Euskal Herriko Agintaritzaren Aldizkarian argitaratuko da), lehen deialditik aurrera indarrean egongo dela, eta destinoen eskaintza eta esleipena 6 hilabeterik behin egingo dela, lehen deialdia hasten denetik hasita.\nHorregatik, eta aurreko paragrafoan aipatutako Erabakian ezarritakoaren arabera, lekualdatze-lehiaketa ireki eta iraunkor hau deitzen dugu Fakultatibo Mediko eta Teknikoen lanbide-taldeko Mediku kategorian (lanpostu funtzionalak: Fakultatibo Espezialista Familia Medikua-LMAT eta Fakultatibo Espezialista Pediatriako Medikua-LMAT). Horrela, aukera ematen diegu Osakidetza-Euskal osasun zerbitzuko langile finkoei nahiz Gizarte Segurantzako erakunde sanitarioetako eta osasun-zerbitzu autonomikoetako estatutupeko langile finkoei mugitzeko eskubideaz baliatzeko, aukera hori emateko xedeaz egiten baita deialdia.\nIldo horretan, ekainaren 26ko 8/1997 Legean (Euskadiko Antolamendu Sanitarioari buruzkoa), abenduaren 16ko 55/2003 Legean (Osasun Zerbitzuetako Estatutupeko Pertsonalaren Estatutu Markoari buruzkoa), azaroaren 11ko 255/1997 Dekretuan (Osakidetza-Euskal osasun zerbitzua Ente Publikoaren estatutu sozialak ezartzekoa) eta martxoaren 13ko 184/2015 Errege Dekretuan (Osasun zerbitzuetako estatutupeko langileen lanbide-kategorien baliokidetasunen katalogo homogeneoa arautzekoa) ezarritakoarekin bat etorriz, eta indarrean dagoen legedian pertsonaleko gaietan aitortuta ditudan eskumenez baliatuta, honakoa\nLehenengoa.– Lekualdatze-lehiaketa irekia eta iraunkorra deitzea kategoria honetan: Osakidetza-Euskal osasun zerbitzuko zerbitzu-erakundeetan destinoa duten Fakultatibo Mediko eta Teknikoen lanbide-taldeko Mediku kategoria (lanpostu funtzionalak: Fakultatibo Espezialista Familia Medikua-LMAT eta Fakultatibo Espezialista Pediatriako Medikua-LMAT), Osakidetza-Euskal osasun zerbitzuko Administrazio Kontseiluaren 2019ko azaroaren 27ko Erabakiaren eranskinean jasotako oinarrien arabera. Aipatutako erabakia EHAAn argitaratu zen, 2019ko abenduaren 24an.\nBigarrena.– Lekualdatze-lehiaketa ireki eta iraunkorraren prozesu orokorra hauen arabera arautuko da: Osakidetza-Euskal osasun zerbitzuko Administrazio Kontseiluaren 2019ko azaroaren 27ko Erabakiaren eranskinean jasotako oinarriak, baita ebazpen honen eranskinean araututakoaren arabera ere, aipatutako erabakiaren azken xedapenetako bigarrenean aitortutako gaikuntzarekin bat eginez.\nHirugarrena.– Urriaren 1eko 39/2015 Legean (Administrazio Publikoen Administrazio Prozedura Erkidearena), ekainaren 26ko 8/1997 Legean (Euskadiko Antolamendu Sanitarioari buruzkoa) eta azaroaren 11ko 255/1997 Dekretuan (Osakidetza-Euskal osasun zerbitzuaren estatutu sozialak ezartzekoa) ezarritakoaren arabera, ebazpen honen aurka gora jotzeko errekurtsoa jarri ahal izango zaio Osakidetza-Euskal osasun zerbitzuko Administrazio Kontseiluari; horretarako, hilabeteko epea egongo da, ebazpena EHAAn argitaratzen den egunaren biharamunetik.\nLEKUALDATZE-LEHIAKETA IREKI ETA IRAUNKORRAREN PROZESU OROKORRA ARAUTZEA KATEGORIA HONETAN: OSAKIDETZA-EUSKAL OSASUN ZERBITZUKO ZERBITZU-ERAKUNDEETAN DESTINOA DUTEN FAKULTATIBO MEDIKO ETA TEKNIKOEN LANBIDE-TALDEKO MEDIKU KATEGORIA (LANPOSTU FUNTZIONALAK: FAKULTATIBO ESPEZIALISTA FAMILIA MEDIKUA-LMAT ETA FAKULTATIBO ESPEZIALISTA PEDIATRIAKO MEDIKUA-LMAT)\nLEKUALDATZE-LEHIAKETA IREKI ETA IRAUNKORRAREN PROZESU OROKORRA\nLehenengoa.– Arau orokorrak.\n1.1.– Osakidetza-Euskal osasun zerbitzuko Administrazio Kontseiluaren 2019ko azaroaren 27ko Erabakiaren bidez onetsitako oinarrien arabera arautuko da deialdia, baita ematen diren ebazpenen arabera ere, aipatutako erabakiaren azken xedapenetako bigarrenarekin bat etorriz; eta loteslea izango da deialdia egiten duen administrazioarentzat, lehiaketa epaitu behar duen epaimahaiarentzat eta parte hartzen dutenentzat. Oinarrietan eta ebazpen hauetan xedatuta ez dagoena arau-xedapen aplikagarriek arautuko dute.\n1.2.– Lan-harremanaren izaera juridikoa. Destino berri bat oinarri hauetan ezarritakoaren arabera lortzeak ez du batere aldatuko lehiatzaileak lehendik duen lan-harremanaren izaera juridikoa, hau da, harreman estatutarioa, funtzionarioa edo lan-kontratupekoa.\n1.3.– Lan-baldintzak. Lekualdatze-lehiaketa ireki eta iraunkorraren ziklo baten esleipenaren ondorioz destinoa betetzen hasten diren langileei hauek aplikatuko zaizkie: ekainaren 26ko 8/1997 Legea, Euskadiko Antolamendu Sanitarioari buruzkoa; bai eta Osakidetza-Euskal osasun zerbitzuko langileen lan-baldintzak arautzeko indarrean dagoen Akordioa ere. Era berean, esleituko zaien destinoko zerbitzu sanitarioetako erakundean indarrean dauden lan-baldintzen menpe jardungo dute langileek, eta dagozkion ordainsariak jasoko dituzte.\nOsakidetza-Euskal osasun zerbitzuko Administrazio Kontseiluaren 2019ko azaroaren 27ko Erabakiaren eranskinaren bigarren oinarriaren arabera arautzen dira parte hartzeko baldintzak. Horrez gain, beharrezkoa da ebazpen honen bidez ondokoa arautzea:\n2.1.– Osakidetza-Euskal osasun zerbitzuko Administrazio Kontseiluaren 2019ko azaroaren 27ko Erabakiaren eranskinaren 2.1.1 oinarrian ezartzen denez, Osakidetza-Euskal osasun zerbitzuko langileek ez dute elektronikoki erregistratu beharko, izena emateko inprimakian, parte hartzeko baldintzak betetzen dituztela (inprimakian beteta agertuko dira), ez eta baldintza horiek betetzen dituztela egiaztatzen duen inolako dokumentaziorik aurkeztu ere.\nHala eta guztiz ere, interesdunak uste badu izena emateko inprimakian ipinitako datuek ez dutela adierazten parte hartzeko baldintzak betetzen dituela eta/edo bere administrazio-egoera zein den, edo datu horiek zuzenak ez direla, izena emateko inprimakia bete beharko du, eta Osakidetza-Euskal osasun zerbitzuko Giza Baliabideen Zuzendaritzara bidali beharko ditu dagozkion alegazioak, baldintzak betetzen dituela eta/edo bere administrazio-egoera zein den egiaztatzeko dokumentazioarekin batera. Aipatutako alegazioak eta dokumentazioa noiznahi bidali ahalko dira, eta, nolanahi ere, eskabideak aurkezteko eta/edo aldatzeko epea amaitu baino lehen, alegazioak eta dokumentazioa baliatu nahi diren esleipen-ziklo zehatzerako deialdia egiten duen Ebazpenean adierazitako moduan.\nOsakidetza-Euskal osasun zerbitzuko Giza Baliabideen Zuzendaritzak aurreko paragrafoan azaldutako alegazioak aztertu eta ebatziko ditu, eta dagokion esleipen-zikloko destinoak esleitzeko behin-behineko ebazpena argitaratuko da, zikloan eskainitako destinoetako bat, gutxienez, aukeratu badu lehiaketan parte hartzen duen izangaiak, hargatik eragotzi gabe destinoak aldez aurretik ebaztea.\n2.2.– Edozein kasutan ere, lortu nahi den lanpostuaren baldintzak bete beharko dira, Osakidetza-Euskal osasun zerbitzuaren lanpostu funtzionalak arautzen dituen 186/2005 Dekretuak, uztailaren 19koak, xedatutakoaren arabera, bai eta lehiatzen den lanpostua betetzeko indarrean dagoen araudiak eskatzen duen beste edozein baldintzaren arabera ere.\nOsakidetza-Euskal osasun zerbitzuko Administrazio Kontseiluaren 2019ko azaroaren 27ko Erabakiaren eranskinaren bigarren oinarriaren arabera arautzen dira eskabideak. Horrez gain, beharrezkoa da ebazpen honen bidez ondokoa arautzea:\n3.1.– Hautaketa eta Horniketa web-orrian, lekualdatze lehiaketa ireki eta iraunkorraren atalean (www.osakidetza.euskadi.eus helbidean dago eskuragarri), eskabidea egiteko moduei buruzko informazioa emango da.\n3.2.– Eskabideak ondorengo atalak izango ditu:\n– Datu pertsonalak, jakinarazpen-datuak eta administrazio-egoeraren datuak egiaztatu eta erregistratzeko atal bat.\n– Merezimenduak egiaztatu eta erregistratzeko atal bat.\nLehiatzailea ez badago ados aplikazio informatikoak aldatzen uzten ez dion merezimenduren batekin, alegazioak eta dokumentazioa aurkeztu ahal izango ditu Osakidetzako Giza Baliabideen Zuzendaritzan, noiznahi, eta, nolanahi ere, eskabideak aurkezteko eta/edo aldatzeko epea amaitu baino lehen, alegazioak eta dokumentazioa baliatu nahi diren esleipen-ziklo zehatzerako deialdia egiten duen Ebazpenean adierazitako moduan.\n– Destinoak aukeratzeko atal bat.\nOsakidetza-Euskal osasun zerbitzuko Administrazio Kontseiluaren 2019ko azaroaren 27ko Erabakiaren eranskinaren 4.1 oinarriaren arabera arautzen da destinoen aukeraketa.\n3.3.– Eskabidea egiteko behar diren langileak eta informatika-baliabideak jarriko ditu Osakidetzak, dituen zerbitzu-erakundeen bitartez.\n3.4.– Deitzen den zikloan sartuko dira prozesu orokor honetan egindako eskabideak, baldin eta ziklo zehatz horretan eskainitako destinoetako bat, gutxienez, aukeratu bada.\nInteresdunek lekualdatze-lehiaketa ireki eta iraunkorrean parte hartzeko eskabidea edozein unetan aurkeztu ahalko dute, eperik gabe, dagokion deialdia Euskal Herriko Agintaritzaren Aldizkarian argitaratu eta hurrengo egunetik aurrera.\n3.6.– Eskabidean jarritako jakinarazpen- eta komunikazio-baliabideak.\nKomunikazioak eta jakinarazpenak, ahal dela, elektronikoki egingo dira, eskabidean emandako helbide elektronikoaren bidez.\nEskabidean ageri diren etxeko helbidea eta helbide elektronikoa bakarrik hartuko dira kontuan jakinarazpenetarako.\nEskabidean helbide elektronikoa edo sakelako telefonoko zenbakia adierazten duten izangaiek hura erabiltzeko baimena ematen diote Osakidetza-Euskal osasun zerbitzuari prozesuan zehar egin ditzakeen jakinarazpenetarako.\nIzangaiaren erantzukizun esklusiboa izango dira etxeko helbidea, helbide elektronikoa eta telefono-zenbakia idaztean egindako akatsak, bai eta Osakidetza-Euskal osasun zerbitzuari datu horien edozein aldaketa jakinaraztea ere, Hautaketa eta Horniketa web-orriaren bidez, lekualdatze-lehiaketa ireki eta iraunkorraren atalean (www.osakidetza.euskadi.eus helbidean dago eskuragarri).\n3.7.– Datu pertsonalak babestu eta kudeatzea.\nEskabideetan emandako informazio guztia fitxategi batean bilduko da, zeina prozesua kudeatzeko bakarrik erabiliko baita. Fitxategi horren erabilera eta funtzionamendua lege hauetan araututakoaren arabera egingo da: 3/2018 Lege Organikoa, abenduaren 5ekoa, datu pertsonalak babesteari eta eskubide digitalak bermatzeari buruzkoa; 15/1999 Lege Organikoa, abenduaren 13koa, Datu Pertsonalak Babestekoa; eta 2/2004 Legea, otsailaren 25ekoa, datu pertsonaletarako jabetza publikoko fitxategiei eta Datuak Babesteko Euskal Bulegoa sortzeari buruzkoa.\nFitxategi horren arduraduna Osakidetza-Euskal osasun zerbitzuko Giza Baliabideetako Dibisioa da; eta datuak atzitzeko, zuzentzeko, ezeztatzeko eta haien aurka egiteko eskubideak Giza Baliabideen zuzendariaren aurrean erabiliko dira (Araba kalea 45, 01006 Vitoria-Gasteiz).\nProzesu honetan eskabidea aurkezten dutenek onartu egiten dute euren datu pertsonalak oinarri hauetan eta ebazpen honetan ezarritako helbururako eta azaldutako eran tratatuko direla.\n3.8.– Merezimenduen akreditazioa.\nOsakidetza-Euskal osasun zerbitzuko Administrazio Kontseiluaren 2019ko azaroaren 27ko Erabakiaren eranskinaren bosgarren oinarriaren arabera arautzen da merezimenduen akreditazioa. Horrez gain, beharrezkoa da ebazpen honen bidez ondokoa arautzea:\n3.8.1.– Osakidetzatik kanpo emandako zerbitzuak, baldin eta zerbitzuok ez badaude jasota Curriculum Vitae aplikazioan, lan-esperientziari dagokion atalean, honela egiaztatu beharko dira: emandako zerbitzuen jatorrizko egiaztagiriaren edo notarioak emandako jatorrizko fotokopiaren bitartez. Egiaztagiriak zehaztapen hauek jaso beharko ditu: kategoria, lotura juridikoa, taldea, lan egindako aldien hasiera (eguna, hila, urtea) eta amaiera (eguna, hila, urtea). Egiaztagiriak kasuan kasuko zerbitzu sanitarioetako erakundeak edo organo eskudunek emandakoa beharko du izan, ebazpen honen II. eranskineko ereduari jarraituz edo agiria eman duen organoak horretarako duen ereduaren arabera, baina betiere lan egindako aldien hasiera-amaierak arestian ezarri den bezala xehaturik.\nOsakidetzatik kanpo emandako zerbitzuei dagokienez, zerbitzuok hartu dituen erakundearen izaera publikoa egiaztatu beharko da, hari lotutako administrazio organoak egindako egiaztagiriaren bidez.\nOsakidetzatik kanpo emandako zerbitzuen ziurtagirietan ez bada hitzez hitz adierazten baliatu nahi den kategorian/lanpostu funtzionalean izandako esperientziaren izendapena, dagokion zerbitzu-erakundeko zuzendaritzak edo organo eskudunek emandako ziurtagiria aurkeztu beharko da; bertan, hau adierazi beharko da: sartzeko eskatzen diren funtzio eta zereginak, lanbide-taldea eta titulazioa.\n3.8.2.– Dagokion kategorian sartzeko eskatzen den titulazioa lortzen den egunetik aurrera emandako zerbitzuak baino ez dira baloratuko.\n3.9.– Aurkeztu beharreko dokumentazioa.\na) Dokumentazioa aurkeztu behar izanez gero, eskabidearen frogagiriari erantsi beharko zaio; eta Osakidetza-Euskal osasun zerbitzuaren edozein zerbitzu-erakundetan edo urriaren 1eko 39/2015 Legearen (Administrazio Publikoen Administrazio Prozedura Erkideari buruzkoa) 16.4 artikuluan aurreikusitako lekuetan aurkeztu beharko da.\nb) Dokumentazioa noiznahi aurkeztu ahalko da, eta, nolanahi ere, eskabideak aurkezteko eta/edo aldatzeko epea amaitu baino lehen, alegazioak eta dokumentazioa baliatu nahi diren esleipen-ziklo zehatzerako deialdia egiten duen Ebazpenean adierazitako moduan.\nSinadura elektronikoa edo CSVa (dokumentuak egiaztatzeko kode segurua) duen dokumentazioak jatorrizko dokumentazioaren balio bera izango du.\nc) Jatorrizko egiaztagiriak berariaz eskatzen direnean izan ezik, jatorrizkoaren kopiaren bidez aurkezten diren dokumentuen konpultsak ondorengo informazioa jaso beharko du: data, eta konpultsatu duenaren izen-deiturak, nortasun agiria eta irakur daitekeen izenpea.\nLan, argitalpen zientifiko edo ezagutza hedatzeko argitalpenei dagokienez, argitaratze-aipamena jaso beharko da haien fotokopietan, edo, hala badagokio, haiek agertzen diren aldizkari zientifikoaren edo informazio-aldizkariaren webgunea aipatu beharko da. Bilera zientifikoetan egindako edo ezagutza hedatzeko ekarpena izan, baina ekarpen hori argitaratu gabe badago, ordea, ekarpen horren egiaztagiriaren fotokopia konpultsatua aurkeztuko da, zentro edo erakunde antolatzaileak emana.\nDokumentuak Euskal Autonomia Erkidegoko hizkuntza koofizialetako batean egin ez badira, dagokion zinpeko itzulpena erantsi beharko zaio, Administrazio Publikoen Administrazio Prozedura Erkidearen urriaren 1eko 39/2015 Legearen 15. artikuluarekin bat etorriz.\nd) Baldintzei eta alegatutako merituei buruzko informazio osagarria eskatu ahal izango du Osakidetzak, noiznahi.\nLaugarrena.– Prozesu orokorraren garapena.\nEsleipen-ziklo zehatzerako deialdia egiten duen Ebazpenean adierazitako prozesu orokorrean parte hartzeko eskabideak aurkeztu eta/edo aldatzeko epea amaituta, eskabideetan egindako destinoen aukeraketa egiaztatuko du Osakidetzak, eta aukeratutako destinoetako bat gutxienez eskaintzen den esleipen-ziklora igorriko ditu. Ziklo zehatz horretan egiaztatuko da baldintzak betetzen direla, eta merezimenduen balorazioa egingo da.\nZiklo bakoitzeko behin-behineko esleipenaren Ebazpenaren argitalpen-datarekin erlazionatutako 2019ko azaroaren 27ko Erabakian araututako uko- edo atzera-egiteak aurkeztu ahal izateko, Osakidetzak hamabost laneguneko aurrerapenarekin iragarriko du, gutxienez, aipatu Ebazpenaren argitalpen-data. Ebazpena www.osakidetza.euskadi.eus helbidean argitaratuko da, Hautaketa eta horniketa orrian, Lekualdatze-lehiaketa ireki eta etengabea atalean.\nDeialdi hau EHAAn argitaratuko da.\nHalaber, prozedura hau garatzeko emango diren Ebazpenak, EHAAn argitaratuko direnak, Osakidetza-Euskal osasun zerbitzuko webgunean ere argitaratuko dira.


Pandemia hasi zenetik bi urtera komunikazioek etenda segitzen dute kartzeletan | Politika | Berria\nPandemia hasi zenetik bi urtera komunikazioek etenda segitzen dute kartzeletan\nEtxerat-ek salatu du aste honetara arte Dueson, Burgosen, Sorian eta Logroñon senideek ezin izan dutela bisean bisekorik egin, ezta Alcalan eta Villabonan bizikidetzakorik ere. Iruñeko kartzelan ere ez dituzte oraindik komunikazio intimoak berreskuratu.\nEtxerat-ek iazko abenduan eginiko protesta bat, Gasteizen. Endika Portillo / FOKU Tamaina handiagoan ikusi\nBi urte baino gehiago igaro dira koronabirusa Euskal Herrira ailegatu zenetik, eta, karrikan neurri murriztaileak kendu dituzten arren, presoek oraindik ezin izan dute senideekiko ohiko harremana berreskuratu. Horixe salatu du Etxerat euskal presoen senideen elkarteak, eta hala aldarrikatuko du gaur iluntzean Euskal Herriko hamaika herritan eginen dituzten azken ortziraletako elkarretaratzeetan: «Gure presoek eta senideek oraindik ere pairatzen dute espetxeetan aplikatzen jarraitzen diren neurri murriztaileenen zentzugabekeria».\nZehazki, ohartarazi dute aste honetara arte Espainiako Espetxe Erakundeek etenak izan dituztela aurrez aurreko komunikazio guztiak Dueson, Burgosen, Sorian eta Logroñon (Espainia). Alcalan eta Villabonan (Espainia), berriz, ezin izan dute bizikidetzako bisean bisekorik egin. Iruñeko kartzelan, halaber, oraindik ez dituzte komunikazio intimoak berreskuratu, eta Hego Euskal Herriko gainerako espetxeetan hamar egunera arteko konfinamenduak ezartzen dizkiete presoei bizikidetzako aurrez aurrekoak egiten dituztenean. «Horixe da errealitate gordina, pandemia hasi eta bi urtera», salatu du Etxerat-ek. Azpimarratu du senideei anitz eragiten diela horrek guziak: «Denbora gehiegi seme-alabei eta adineko senideei besarkadarik eman gabe».\nEuskal presoen senideen elkarteak salatu du egoera «jasanezina» dela, eta ez duela «inolako zentzurik». Gogoratu du hainbat alditan salatu dutela egoera hori, mobilizatu egin direla: «Baina iritsi da garaia eskubideak ez urratzeko eskatzeko. Nahikoa da. Dagoeneko ez dago arrazoirik, pandemia osteko garai hauetan, kalean bizitzen ari garen normaltasun berarekin espetxeetan komunikazioak ez egoteko. Eta, jakina, bada garaia espetxea ez den beste aukera batzuk ausardiaz planteatzeko, askatasunaren ikuspegitik; preso gaixoak kaleratuz, hirugarren graduak, eskumuturreko telematikoak eta baimenak emanez».\nEspainian oraindik 69\nEtxerat elkarteak euskal preso guztiak Euskal Herrira ekarri ditzatela eskatzeko baliatuko ditu gaurko elkarretaratzeak, halaber. Izan ere oroitu du EPPK Euskal Preso Politikoen Kolektiboko 69 preso dauzkatela oraindik Espainiako kartzeletan. BERRIAren arabera, 96 euskal preso daude gaur egun Euskal Herriko espetxeetan —EPPKkoak ez direnak ere zenbatzen ditu BERRIAk—, eta bertze lau laster lekualdatzekoak dituzte.\nYvan Colonna presoaren heriotzagatik «atsekabea» adierazi dute euskal presoen senideek, bertzalde: «Besarkada solidario bat bidaltzen diegu bere senide eta gertukoei». Frantziako Gobernuari urratsak egiteko eskatu die Etxerat-ek, «euskal presoen eta preso korsikarren aurka mantentzen duen salbuespena behingoz amaitzeko, eta garai berri honetan guztiak etxeratzeko».


Txakurrentzako kapak, beroago ezinezkoa | Txakurren Mundua\nTxakur-kapak oso erabilgarriak dira hilabete hotzetan, batez ere euria edo elurra egiten badu, nahiz eta benetan gustu guztietarako (gizakiak eta txakurrak) zerbait dagoen: gabardina, beroki gisa eta baita jantziak ere.\nArtikulu honetan Txakurrentzako kapa onenaren berri emango dizugu eta, horrez gain, bere mota ezberdinak kontatuko dizkizugu, txakurrak nola ohitu arropetara eta mozorrotzea ona den. Beste artikulu hau ere gomendatzen dugu Txakur txikientzako arropa: berokiak eta jertseak!\nEQLEF Trench Coat Txakurra...\nTrixie 30515 lurmuturra...\nOslueidy Txakurren berokia...\n1 Txakurrentzako berokirik onena\n1.1 Kapa jaka\n1.2 Txakur dotoreentzako kapa\n1.3 Txanodun gabardina gardena\n1.4 Santa Claus kapa\n1.5 Tartan estanpatutako kapa berokia\n1.7 Sorgin mozorroa kapitarekin\n2 Geruza motak eta funtzioak\n2.1 Geruzak beroki gisa\n2.2 Geruzak mozorro gisa\n3 Jantzi al dezaket nire txakurra?\n4 Nola ohitu txakurrak arropa janzten\n5 Non erosi txakur kapak\nTxakurrentzako berokirik onena\nIdepet Txakurren berokia...\nKapa motako jaka oso eroso hau jantzi eta kentzeko oso erosoa da aurrealdetik bakarrik egokitu behar baita. Erdialdea txakurraren bizkarrera egokitzen da, banda elastikoa duelako, eta horrek ere mugitzea eragozten du. Kotoizkoa da, oso beroa eta leuna da eta, horrez gain, kolore asko (arrosa, horia, grisa eta urdina) eta tamaina ezberdinetan dago eskuragarri. Atzealdean zulo txiki bat ere badu, uhala sartu ahal izateko.\nPuntu negatibo gisa, erabiltzaile batzuk kexatzen dira tamaina txikia delaHorregatik, erostea erabakitzen baduzu, ziurtatu zure txakurra ondo neurtu duzula.\nTxakur dotoreentzako kapa\nBwiv Txakurren berokia...\nKapa beroki hau leuna, oso beroa eta oso erraza da janzteko (guztiz irekitzen da eta belkroarekin doitzen da), diseinu dotorea ere badu. Hainbat koloretan dago eskuragarri, nahiz eta grisa den gehiago janzten dena, eta tamaina handiko txakurrentzako aproposa da. Berokiak, gainera, are ederrago egiten duten xehetasun pare bat ditu: txakurra hotzetik babesten duen lepo irauli bat eta behealdean goma bat buztana sartzeko, ehuna mugitu ez dadin eta ondo sentitzeko.\nTxanodun gabardina gardena\nTxakurrentzako kapen artean, gabardinakoak dira seguruenik erabilgarrienak. Eredu hau kapa motakoa da, gonak dituelako, eta horrek ez ditu gure txakurraren mugimenduak oztopatzen. Beste xehetasun interesgarri batzuk ditu, hala nola, goiko aldea gardena duen kaputxa bat, ikusgarritasuna ez kentzeko, banda islatzailea eta zirrikitu bat atzealdean, belkroarekin bermatuta, uhala igarotzeko. Eta, noski, guztiz iragazgaitza da.\nSanta Claus kapa\nFontee® Puppy Gabonetako...\nGabonak datoz eta zure txakurrari ingurunearekin bat etortzeko eskatu nahi diozu. Onartzen badu (gogoratu ez duzula behartu nahi ez duen ezer janztera inolaz ere) bat datorren kapela duen kapa gorri hau benetako polita da. Belkroarekin egokituta dago eta oso erosoa eta beroa da, gainera, ez ditu zure mugimenduak oztopatuko.\nTartan estanpatutako kapa berokia\nMuddy Paws berokia...\nGauza gutxi daude Eskoziako tartana baino dotoreagoa, inoiz estiloz pasako ez den eredua eta gizakiei itxura bikaina ez ezik., baita txakurrei ere. Westy batentzako modelo perfektu honekin, zure txakurra oso ibilaldi bero bat ematera joan daiteke. Gainera, oso erraza da ipintzea, aurrealdetik bakarrik doitzen baita botoi pare batekin (ez dira hankak inon jarri beharrik ere) eta erdian gerriko batekin.\nPontxo moduko gabardina hau oso-oso erraza da ipintzeko, animaliaren burua lepotik bakarrik sartu behar baita. Geroago, belkrodun gerrikoa eta belarriarekin doi ditzakezu, arropa hainbeste mugitu ez dadin, baita atzeko bi uhal elastiko ere. Kamuflaje estanpatuaz gain eta erosotasunagatik, gabardina argi gutxi dagoenean zure txakurra azkar kokatzeko banda islatzaile bat izateagatik nabarmentzen da. Azkenik, produktu hau bi koloretan eta hainbat neurritan dago eskuragarri.\nSorgin mozorroa kapitarekin\nHalloween-eko mozorro oso polit eta ezin hobea batekin amaitu dugu (nahiz eta ez garen nekatzen azpimarratzen, zure txakurra ez badu janztea gustatzen, ez behartu). Bi zati ditu: aurrealdean eta erdian sartzen den material distiratsu eta satinatuaren kapa lila bat eta kapela txiki maitagarria bertatik kizkur ateratzen dituena. Ez du bitxikeria berezirik guztiz adoragarria izateaz gain!\nGeruza motak eta funtzioak\nTxakurrentzako kapak bi kategoria zabaletakoak dira, gure maskotak bero edo lehor mantentzeko helburuaren arabera edo mozorroak dira.\nGeruzak beroki gisa\nBeroki gisa, txakur-kapak oso ideia ona dira, oso erraz jartzen baitira. Normalean, aurrealdeko hankak sartzen dira eta zati batek, piezaren erdialderantz, solomoa hartzen du, jantziak hegan egin ez dezan. Sistema honen gauza ona ez da bakarrik jarri eta kentzeko oso erosoa dela, baita txakurraren zati handi bat estaltzen duela ere mugimenduak zaildu gabe.\nGeruzak mozorro gisa\nBeste kapa mota handiak mozorro gisa erabiltzen direnak dira. Gabonetan janzteko edo Halloween edo Inauterietarako mozorrotzeko jantzi maitagarri gisa, kapak zure txakurra banpiro, azti, morroi bihurtzeko aukera eman diezaioke, ordea, aukera estetikoagoa izanik, aukera honek dilema moral batzuk planteatzen ditu, jarraian ikusiko dugun moduan.\nJantzi al dezaket nire txakurra?\nZalantzarik gabe, txakurrak oso politak direla mozorrotuta daudenean, nahiz eta gizakien entretenimendurako soilik den jarduera den, zenbait dilema planteatzen ditu. Komunikazio-arrazoiak direla eta, gure txakurrak ezin digu esan “kendu tonneau itxura dudan jertse hau”, beraz, bere iritzia ez jakiteagatik, eta funtzio praktikorik ez izateagatik (desberdina da jantziei dagokienez hotza saihesteko. , haizea edo euria, haien ongizatea zaintzen baitute), mozorroz janztea ez da oso ideia ona.\nMozorroz jantziko badituzu, inork eragozten ez dizun arren, kontuan izan bederen honako hau:\nAurkitu zuretzako balio duen mozorro bat erosoa, jarri eta kentzeko erraza, eta ez ditu zure mugimenduak oztopatzen. Gainera, saiatu tamaina egokia aurkitzen eta ez sakatu gogor.\nBilatu bat azkura egiten ez duen ehuna eta ahal bada argia.\nY batez ere, ez behartu. Deseroso dagoela ikusten baduzu, kendu mozorroa berehala. Ondoeza ez da mozorroa kentzen saiatzean bakarrik erakusten, asko miazkatzen badu, aharrausi egiten badu edo oso geldirik gelditzen bada ere ager daiteke.\nKosmetikari dagokionez, ez erabili inoiz gizakientzat diseinatutako produkturik txakur batean edo beste animalietan. Hauek ez daude beraientzat pentsatuta eta erredurak eta ondoeza sor ditzakete.\nNola ohitu txakurrak arropa janzten\nZure txakurra ohitu nahi baduzu arropa jantzi, oso leku hotz edo euritsu batean bizi zarelako, apuntatu hori:\nArraza batzuk hotzarako prestatuta daude jada, eta horrekin zure maskotarako berokia erosi aurretik ondo informatzen zara. Adibidez, txakur txikienak dira beroki beroa gehien estimatzen dutenak.\nBilatu bat erosoa den txakur-berokia. Gabardina edo berokia izan, egiaztatu diseinua txakurraren beharretara egokitzen dela, ez dituela mugimenduak oztopatzen eta hobekien egokitzen den neurria dela, ez handiegia ez txikiegia.\nEz jantzi bakarrik kalera zoazenean. Ohitu zaitez pixkanaka etxean zauden bitartean pixka bat jarriz. Noski, inoiz ez utzi berarekin lo egiten edo bistatik galdu, beldurrik ez izateko.\nNon erosi txakur kapak\nAurkitu ahal izango duzu era guztietako txakur arropaEz geruzak bakarrik, leku askotan, denda orokorretatik hasi eta toki espezializatuetara. Adibidez:\nEn Amazon Mota guztietako geruza ugari aurkituko dituzu, gabardina, berokiak edota mozorroak izan. Jakina, arreta jarri iruzkinei, batzuetan kalitateak pixka bat sufritzen duelako. Gauza ona, ordea, egun gutxi barru etxean eduki dezakezula eta modelo asko daudela.\nEn denda espezializatuak TiendaAnimal edo Kiwoko bezala zure txakurrentzako arropa beroa ere aurki dezakezu. Kalitate handiko produktuak izan ohi dituzten guneak dira, baina haien bertsio fisikoetara ere joan zaitezke bilatzen ari zarena egiaztatzeko.\nAzkenik, beste aukera nahiko interesgarri bat bezalako lekuak dira Etsy, non animalia hauentzat bereziki diseinatutako eskuz egindako jantziak aurki ditzakezu. Jakina, guztiz pertsonalizatua eta eskuz egindako zerbait izanik, gainontzeko aukerak baino askoz prezio handiagoa dute.\nEspero dugu lagundu izana aurkitzen, txakur kapa pila honen artean, zure maskota hobekien egokitzen dena. Esan iezaguzu, zure txakurrak ondo janzten al ditu kapak? Nola ohitu zinen? Neguan zer egokitzen zaizu hobekien?\nArtikuluaren bide osoa: Txakurren mundua » Txakur orokorrak » Txakurren osagarriak » Txakurrentzako kapak, beroago ezinezkoa


Entzuleriak gora Ataun Irratian\nUrteko audientzia mailarik altuena lortu dute asteburu honetan Ataun Irratiko saioek.\nUrtea hasi denetik ez du aldaketa handirik jasan Ataun Irratiaren programazioak, baina entzuleriaren gorakada nabarmena izan da asteburu honetako saioetan. Urteak daramatza Ioar Aizpuruak eta Leire Perlinesek aurkezten duten Nahikoa dak lider saioen artean eta oraingo honetan ere bere goiko postuan jarraitzen duela garbi erakutsi du %4,83ko igoera eman ondoren.\nZerrendako bigarren postuan Euskal Herriko kanturik arrakastatsuenak biltzen dituen Top ATI saioari egokitu zaio. Ioar Aizpuruak larunbatero eguerdiko 12etan eskaintzen duen saioak %2,11ko gorakada izan du, nahiz eta otsailean %1,2ko beheraka jasan zuen. Apirilean estreinatu zen Julen Iraolak eta Ioar Aizpuruak elkarbanatzen duten "Pop GO!" saioa. Jendearen aldetik balorazio ona jaso du eta honek ere entzuleri maila ona duela adierazi du Ataun Irratiko zuzendaritzak.\nUda ate-joka izango da ekainarekin batera eta udako programazioa prest du jada Ataun Irratiak. Nahikobero, Top ATI summer eta beste hainbat saiok ordutegiak eta egunak aldatuko dituzte eta udari freskotasuna emateko prest egongo dira.\n#Ataun #Ataunirratia #Irratia #Nahikoada #TopATI #TopATISummer #Popgo #Nahikobero #Uda #EuskalHerria #Audientziak #IoarAizpurua #LeirePerlines #JulenIraola #2019


Pasa den asteburua txapelketa atletikoz beteta egon zen: Urrezko 3 domina irabazi ziren pista estalian (Ane Gonzalezek eta Javi Sanzek 60 lisoetan, biak marka bikainekin, eta Javi Nagorek 1500 metrotan); Kros Motzean, neskak taldeka bigarren postua lortu zuten, Maitane Melerok zilarrezko domina eta Javier Nagorek brontzezkoa irabazi zituzten. Orain, otsailaren lehen asteburuan (3an hain zuzen), Nafarroako Kros Luzeko Txapelketa ospatuko da Lizarran.\nDistantzia beste historia bat izango da, 11 kilometro baino gehiago egin behar izango baitituzte gure fondistak. Tokia, paregabea da: Lizarrako “Los Llanos” parkea. Eguraldia aldatzen ez badu, lokatz asko egotea espero da zirkuitu osoan zehar. Hau gozamena!\nHori bai, hoberena amaierarako uzten dugu, Txus Velazek Obanoseko elkartera gonbidatzen baikaitu, Ardoitar bazkari bat egiteko. Bazkaria antolatzen hasteko, jakin behar dugu zuetako zenbat etorriko zareten, beraz, ezinbestekoa izango da izen ematea, 10 euroko seinale bat Ezpeleta anaien dendan utziz. Izen emateko azken eguna, asteazkenak 30.\n2013 Urtarrilaren 29\naurrekoa\t Berri zerrenda hurrengoa\n10K Espainiako Txapelketa\n10000ko Europako Kopa\n10000 eta Miliako Espainiako Master Txapelketa


Estatu mailan, Europako beste lurraldetan bezala, ondarea bilduma pribatuetatik eremu publikora igaro zen, aurretik aipatu dugun bezala, XIX. mendean. Mende honetan sortuko dira Madrilgo Prado Museoa bezalako Estatuaren museo esanguratsuenak. Hala ere, XX. mendearen hasieran, museoen inguruan aldaketa erabakiorrak gertatu ziren legedi berri eta modernoaren eraginez. Horrela, 1900. urtean Arte Ederretako Zuzendaritza Orokorra sortu zen Instrukzio Publikoa eta Arte Ederretako Ministeriora lotuta; 1911ean Indusketa Arkeologikoaren legea onartu zen; 1915ean Monumentu Historiko-Artistikoen legea finkatu zen; 1926ean Altxor Artistiko Nazionalaren inguruko legea, eta azkenik, 1933an Ondare Artistiko Nazionalaren legea.\nArautegi horri esker ondarea babestu eta kontrolatzeko baliabidea finkatu zen. Era berean, inbentarioa eta katalogazioa burutzeko lanak erraztu zituen, biak museo baten eraketan oinarrizko euskarriak izanik.\nEuskal eremuari dagokionez, erakundeen bilduma eta bilduma pribatuen inguruko lehen erreferentziak XIX. mendearen amaieran eta, batez ere, XX. mendearen hasieran aurkitzen ditugu, garaiko egoera sozioekonomikoarekin hertsiki lotuak. Ikuspuntu ekonomikoari so eginez gero, euskal lurraldeak, eta Bilbok batez ere, garapen industrial handia bizi izan zuen eta horren ondorioz Europako beste industria guneekin harreman komertzial garrantzitsuak garatu zituzten, bereziki Frantzia eta Britainia Handiarekin. Era berean, urte horietan jarduera turistikoak garrantzi handia lortu zuen, bereziki Donostia hirian, errege-erregina, aristokrazia eta burgesiaren udako bizitokia baitzen. Horrela, bilduma pribatuak, modernoak eta kalitate handikoak sortu ziren. Tokiko elite politikoaren eta aipatutako egoera sozioekonomikoaren eskutik Euskadiko lehen bi museoak sortu ziren: Donostiako Udal Museoa, 1902an inauguratua, eta Bilboko Arte Ederretako Museoa, 1914ean irekia. Bi kasutan bilduma pribatuak izan ziren ekimen museistiko horien oinarria.\nDonostiako museoaren kasuan, Euskalerriaren Adiskideen Elkarteak eta bertako elite politikoak eta ekonomikoak museo historiko, artistiko eta arkeologiko baten sorrera bultzatu zuten. Lehen egoitza Arteen eta Ofizioen Eskolako Institutoan kokatu zuten, Garibay eta Andia kaleen artean; gero, 1911ean, Urdaneta kalean zegoen eraikin berria inauguratu zuten, museoa izateaz gain liburutegia eta eskola ere izateko asmotan; ondoren, 1932an, San Telmoko domingotarren komentuan instalatu zuten behin betiko. Hainbat talde sozialetako Donostiako lagun partikularren dohaitzak, eta bertako zein kanpoko erakundeen hainbat lagapen, besteak beste Erregearen Etxea, udal museo honen garapenean lagundu egin zuten.\nBilboko Arte Ederretako Museoari dagokionez, Laureano de Jado enpresa gizon bilbotarrak ehun koadro baino gehiagoko legatua utzi zuen eta horixe izan zen erakunde honen sorrera ahalbidetu zuena, 1914ean inauguratuz. Garai horretan museoak hainbat egoitza izan zituen; lehenengoa, 1914ean, Atxuriko Ospitale Zibileko gela batzuetan; gero, bertako Arte Modernoko Museoarekin 1939an fusionatu ondoren, 1945ean egungo egoitzan finkatu zen.\nUrte horietan inauguratutako beste museo batzuk izan ziren, estaerako: Nafarroako Museo Artistiko eta Arkeologikoa Iruñean, 1910ean; Eibarko Armen Museoa, 1914ean; Ignacio Zuloagaren Etxe-Museoa Zumaian, 1916ean; Bizkaiko Museo Arkeologikoa eta Bilboko Museo Etnografikoa, biak 1921ean; eta Donostiako Aquariuma edo Itsas Jauregia 1928an.\nHasierako garai horretan zehar, baina bereziki hogeita hamargarren hamarkadan, hau da, Bigarren Errepublikako garaian zehar, etnografiaren inguruko ikerlanak areagotu egiten dira eta hori ere hainbat kultur eremuetan islatzen da, bereziki museoen alorrean. Diziplina horrek, sortu berriak ziren erregenionalismoen eta boterean zegoen klase politikoaren eskutik, hau da, ezkerreko errepublikanoek lagunduta, konpromiso politikoa bere gain hartzen du eta horren ondorioz hainbat aldarrikapen luzatzen ditu: herriaren ohitura eta tradizioak ezagutzea, konzientzia historikoaren balioa onartzea eta kulturaren demokratizazioa sustatzea. Horregatik, ez da harritzekoa gure lurraldean existitzen ziren museo arkeologikoek eta beste museoetako atal etnografikoek garrantzi handia hartzea. Industrializazioaren ondorioz sortutako herrien modernizazio eta homogenizazioaren aurrean, euskal kulturaren berariazko eta tradiziozko ezaugarriak, landa eremuan oraindik begi bistakoak, museotako atal etnografikoetan gordeta eta babestuta zeuden.\nGerra Zibilak eta gerraosteak gure lurraldeko museoen sustapena, barrukoa zein kanpokoa, bere horretan utzi uzten. Garaiko kulturaren ezaugarriak inkomunikazioa, inmobilismoa eta isolamendua izan ziren.\nGerra Zibilan zehar, nahaspila administratiboaren eta aurrekontu eta euskarri materialen eskasiaren eraginez, askotan ondare artistikoaren gaineko kontrolak huts egin zuen. Gerra zibila baino lehen sortutako museoen garapenaren etetea izan zen ezaugarri nagusia garai honetan.\nErregimen frankista finkatu ostean, ondare artistikoari dagokionez, ez zuten inolako politika planifikatu eta bideratutako aurrekontua guztiz urria zen. Halere, frankismoak hainbat adierazpen artistiko ikus-entzunezko propagandaren tresna gisa erabili zituen, baita museoak ere. Era berean, Eliza, erregimenak babestuta, jendearengana hurbiltzen saiatzen da bere altxor eta bildumak erakutsiz. Irekitze prozesu horren atzean erakunde eklesiastikoaren erlijio ekimena zabaldu eta hedatzeko nahia zegoen. Berez, elizbarrutietako museo askoren oinarria ondare eklesiastikoaren erakustaldi horietan dago, Iruñeako Elizbarrutiko eta Katedraleko Museoa bezala, hirurogeita hamargarren hamarkadan inauguratuta.\nErregimen berriaren interes intelektualen arabera, kostunbrismoa, kultura herrikoia eta kolektiboa goraipatzen diren heinean, folkloreak eta arte eta tradizio herrikoiek distira garai berria bizi izan zuten. Kasu honetan helburu nagusia ez da kultura demokratizatzea, ezta konzientzia historikoa sustatzea ere, baizik eta sormen mota berriak baliogabetzea, eta aldi berean, kostunbrismoa, tipikotasuna sustatzea. Berriro ere, etnografiak interesa handia pizten du, tresna politiko bezala erabiltzen da eta horrek museotan ere islada izango du. Bermeoko Arrantzalearen Museoa 1948an inauguratuta guzti horren adibide ona da. Museo mota honek, lan pedagogikoa eta dibulgatzailea garatu beharrean, giro xumeak birsortzen zituen, ingurune naturalarekin lotura duten erritual armonikoak erakutsiz.\nTestuinguru honetan, Julio Caro Baroja ikerlari ospetsua nabarmentzea beharrezkoa da. Garaiko antropologo ospetsuenekin ikasi ostean, eta entzute handiena zuten nazioarteko gune etnografikoekin harreman estua izanik, "alegiazko museoa" sortu zuen Iruñean, Pirineoko Museo Etnologikoa izenez ezaguna, baina azkenean ez zen eraiki.\nOro har, oso gutxi izan ziren ahuleziaz betetako garai luze honetan zehar aldaketa esanguratsuren bat jasan zuten museoak. Nabarmendu beharrekoa, alde batetik, Bilboko Euskal Arkeologia, Etnografia eta Historia Museoaren eraikinaren handitzea eta bildumaren birmoldaketa; beste aldetik, Bilboko Arte Ederretako Museoaren kokapena egungo eraikin zaharrean, 1945ean, eta eraikin berriaren inaugurazioa, 1970ean, arte lan garaikidei harrera egiteko. Nafarroan, 1956ean, Museo Artistiko-Arkeologikoak berriro ateak zabaldu zituen lehen Errukizko Amaren Ospitalea izandako eraikinean.\nGarai honetan sortu berriak ziren museoen artean Arabako Arte Ederrak, Armak eta Arkeologiako Museoa dugu, 1942an inauguratuta. Museo honen bildumak handitzen eta espezializatzen joaten ziren heinean, beste batzuk ere sortu ziren, esaterako, Arabako Heraldikaren Museoa 1963an eta Armagintza Museoa eta Arkeologia Museoa, biak 1975ean.\n1978an Konstituzioa onartu ondoren, erregimen politiko berria sortzen da eta horrek boterearen gero eta deszentralizazio handiagoa ekarriko du. Oro har, laurogeigarren hamarkadako ezaugarri nagusia autonomia erkidegoen gobernuetara zerbitzu eta eskumenen transferentzia prozesuaizan zen.\nKultura arloan, eta zehazki arte ondareari dagokionez, deszentralizazioari ekiterakoan hainbat erkidegoetako gobernuei eskumena eskaini zieten lurralde bakoitzean berariazko interesa zuten museoak kudea zitzaten. Botere aldaketa prozesua 1985ean osatu zen, Espainiako Ondare Historikoaren inguruko 16/1985 Legea onetsi zutenean, eta 620/1987 Errege Dekretua, non Estatuaren Jabetza diren Museoen Araudia eta Museoen Espainiako Sistema onartzen den. Arautegi horren babespean, erreferentziazko legezko esparrua sortu zen beste hainbat erkidegoetako museoen inguruko legeak finkatu ahal izateko.\nLaurogeita hamargarren hamarkadan, gure lurraldean, ondarearen eremuan beste aurrera pauso bat eman zen 1990ean Euskal Kultura Ondarearen inguruko legea onartu zenean eta hiru urteren buruan, 1993an, Lurralde Historikoen legea. Arautegi horren arabera, Euskadiko hiru lurraldetako bakoitzak kultur ondarearen inguruko gaietan eskumen osoa bere gain hartzen du, Foru Aldundi eta udalen bitartez.\nAraudi berriarekin batera, laurogei eta laurogeita hamargarren hamarkadetan zehar, hainbat museo berri sortuko dira eta existitzen ziren beste hainbeste berriztatuko dituzte. Garai honetako museo esanguratsuenetakoak hauexek dira: Durangoko Artearen eta Historiaren Museoa, 1984ean irekia; Araban, Natura Zientzien Museoa, Karten "Fournier" Museoa eta La Hoyako Museoa, 1986an inauguratuak; Julio Beobide Museoa Zumaian 1987an; Ama Xantalengo Ermita Museoa Irunen eta Zumalakarregi Museoa Ormaiztegin, biak 1989an irekiak; Euskal Herria Museoa Gernikan 1991ean; Photomuseuma Zarautzen eta Euskal Buztingintzaren Museoa Legution, biak 1993an inauguratuak; Enkarterrietako Museoa Sopuertan 1994an; eta Gernikako Bakearen Fundazioa Museoa 1998an.\nHamarkada horietan ere, nazioarte mailan eta gure inguru hurbilenean ere, joera museistiko berriak antzematen dira ondarearen balorazio berrien eraginez. Aztarna industrialak (burdinolak, errotak, lantegi zaharrak, makineria, eta abar), eta aktibitate ekonomikoa bera ere (meagintza, trenbide sektorea, untziolak), eta kultura teknozientifikoa, museoetan sartu daitezken ondare bihurtzen dira. Kezka berri horiei erantzungo diete, besteak beste, Aian Agorregiko Burdinola eta Errotak Pagoetako Parkean; Zeraingo Kultura Parkea, 1992an irekia; Lenbur Museo-Lurraldea, 1999koa, Legazpin; Gallartako Meatzaritzako Museoa, 1986ko, Trapagaranen, Trenbidearen Euskal Museoa, 1992koa, Azpeitian, Museum Cementos Rezola Añorgan, eta Eureka! Zientzia Museoa Donostian, biak 2000. urtekoak.\nHala ere, museoen inguruko ekimen berri horiek ohiko tradizioarekin lotuta dauden bestelako printzipioekin bat egin behar dute, hau da, bilduma eta erakusketak gorde eta zabaltzearen aldeko printzipioekin alegia. Ildo horretatik, azken urteotan honako museo hauek inauguratu dira: Bilboko Guggenheim museoa, 1997an; Hernaniko Txillida-Leku, 2000an; Gasteizko Artium, Euskal Arte Garaikideko Zentro Museoa, 2002an; Jorge Oteiza Fundazio Museoa Alzuzan 2003an eta Cristobal Balentziaga Museoa Getarian, 2011n.\nAzkenik, beharrezkoa da azpimarratzea Geroztik izeneko museo birtualaren proiektua. 2011z geroztik funtzionamenduan dago eta Gipuzkoako Foru aldundiak sustatu du. Helbidea honako hau da: www.gipuzkoamuseobirtuala.net eta webgune horretan erabiltzaileari zera eskaintzen zaion, Gipuzkoako lurraldeko historian eta ondarean barrena ibilbide birtuala burutzeko aukera. Proposamenak bi alor uztartzen ditu, batetik ondarea eta historia ezagutu eta jorratzeko betiko bitartekoak (testuak, argazkiak, bideoak) eta bestetik baliabide ludikoagoak (joku interaktiboak, 3Dko infografiak). Proiektu horrek argi eta garbi erakusten du museoek etengabeko berriztapen kontzeptualak eta funtzionala bizi dutela.\nSorreratik gaur egun arte, museoak gure lurraldean zabalkunde handia izan du, bereziki azken hamarkadetan. Gaur egungo ekoizpen artistiko ugariaren aniztasuna, kulturaren demokratizazioa, gizarte kontsumoaren ohitura berriak eta turismo kulturalaren garapena dira zabalkunde hori justifikatzen duten arrazoietako batzuk, museo berriak sortzeko interesa ere sustatzen baitute. Hala ere, zabalkundea gertatu bada ere, erakunde horien etorkizuna zalantzazkoa da eta hainbat aldaketen menpe daude. Finantziazioa, gero eta zorrotzagoa den gizarte baten eskaera berrietara egokitzea eta teknologia berrien eragina dira aurre egin behar dieten zenbait erronka.\nALONSO FERNANDEZ, Luis: Museología. Introducción a la teoría y práctica del museo. Madril: Ediciones Istmo, 1993.\nBOLAÑOS, Maria: Historia de los museos en España. Gijon: Ediciones Trea, 2008.\nCALAF MASACHS (Koord.), Roser: Miradas para enseñar y aprender el patrimonio. Gijon: Ediciones Trea, 2003.\nCALVO, Ana: Conservación y restauración. Materiales, técnicas y procedimientos. De la A a la Z. Bartzelona: Ediciones del Serbal, 1997.\nHERNANDEZ HERNaNDEZ, Francisca: El museo como espacio de comunicación. Gijon: Ediciones Trea, 2003.\nMATEY MUÑOZ, Pinar: Euskal Herriko Museoak. [Bilbo]: Hariadna Argitaletxea, 2003.